cyanic-selkie/wikianc huggingface dataset:
തോറ്റം
തെക്കൻ കേരളത്തിലെ (തിരുവിതാംകൂർ പ്രദേശം) ഭദ്രകാളി ക്ഷേത്രങ്ങളിൽ നടത്തിവരുന്ന ഒരു അനുഷ്ഠാനമാണ് തോറ്റംപാട്ട്. രണ്ടാം വിളവെടുപ്പിനു ശേഷം വാദ്യമേളങ്ങൾ താലപ്പൊലി എന്നിവയുടെ അകമ്പടിയോടെ ഭദ്രകാളിയെ ശ്രീകോവിലിൽ നിന്നും എഴുന്നള്ളിച്ച് പാട്ടമ്പലത്തിൽ കുടിയിരുത്തി ഭദ്രകാളിയുടെ അവതാര കഥ ആദ്യവസാനം പാടുന്ന ഒരു അനുഷ്ടാനമാണ് തോറ്റംപാട്ട്. ശിവ നേത്രത്തിൽ നിന്നുള്ള ശ്രീ ഭദ്രകാളിയുടെ അവതാരത്തിൽ തുടങ്ങി ദാരികവധം വരെയുള്ള ഭാഗമാണ് പ്രധാനമായും തോറ്റം പാടുന്നത്. ചിലപ്പതികാരത്തിലെ കണ്ണകിയുടെ കഥയും ഇതിൽ ഉൾപ്പെടുന്നു. കൊടുങ്ങല്ലൂർ അമ്മയെ സ്തുതിക്കുന്ന രീതിയിലും ഇത് പാടാറുണ്ട്.
മീനമാസത്തിലെ ഭരണിനാൾമുതലാണ് ഈ പാട്ടുപാടുന്നത്. പ്രത്യേകം കെട്ടിയുണ്ടാക്കിയ പച്ചപ്പന്ത(മുല്ലപ്പന്തൽ)ലിൽ വച്ചാണ് പാട്ട്/തോറ്റം പാടുന്നത്. പാട്ടു തുടങ്ങുന്ന ദിവസം കാപ്പുകെട്ടുക എന്നൊരു ചടങ്ങുണ്ട്. പാട്ടുൽസവം കഴിഞ്ഞേ കാപ്പഴിക്കുകയുള്ളൂ.
മുടിയും മുടിപ്പുരയും
എല്ലാ ഭദ്രകാളിക്ഷേത്രങ്ങളിലും തോറ്റം പാട്ട് നടത്താറില്ല, ഭദ്രകാളിയുടെ പ്രതിരൂപമായ മുടി വെച്ച് ആരാധിക്കുന്ന ക്ഷേത്രങ്ങളിലാണ് സാധാരണ തോറ്റം പാട്ട് നടത്താറുള്ളത്. മുടി എന്നത് തെയ്യത്തിന്റെ തലയിലെ വലിയ കിരീടങ്ങൾ പോലെ കാണപ്പെടുന്ന, പ്ലാമ്പലകയിൽ കൊത്തിവെച്ച ഭദ്രകാളീമുഖവും തോളുവരെയുള്ള ഭാഗങ്ങളുമാണ്. ഭദ്രകാളിയുടെ തലമുടിയായി ധാരാളം പാമ്പുകളെ ഇതിൽ കൊത്തിവെക്കപ്പെട്ടതായി കാണാം. ഇത് ക്ഷേത്രങ്ങളിൽ ശ്രീകോവിലിൽ നിന്നും മാറി മറ്റൊരു മുറിയിൽ(മുടിപ്പുരയിൽ) വെച്ചാരാധിക്കുന്നതാണ്. ഇങ്ങനെ മുടിയും മുടിപ്പുരയും ഉള്ള ക്ഷേത്രങ്ങളിൽ മാത്രമാണ് തോറ്റംപാട്ട് നടത്തുക.
പാട്ട് സാധാരണയായി വൈകിട്ടാണ് നടത്തുക.
ഉള്ളടക്കം
ഓരോ ദിവസവും ഗണപതിപ്പാട്ടു പാടിക്കൊണ്ടാണ് തോറ്റം ആരംഭിക്കുന്നത്.
അതിനെ തുടർന്ന് ഒരുക്കലുകളെ കുറിച്ചു പാടുന്നു.
നിലവിളക്കും, പൂവിളക്കും, കലശവും, കരിക്കും, കമുകിന്റെ പൂങ്കുലയും പൂവുകളും പട്ടും മറ്റും വെച്ച് പീഠങ്ങൾ അലങ്കരിക്കുന്നതായും അതിൽ ദേവിയുടെ ചിലമ്പും വാളും വെച്ച് അലങ്കരിക്കുന്നതായും തുടർന്ന് ദേവിയെ തന്നെ ആഹ്വാനം ചെയ്ത് പന്തലിൽ ഇരുത്തിക്കൊണ്ടാണ് പ്രധാന പാട്ട് തുടങ്ങുന്നത്.
ചിലപ്പതികാരത്തിന്റെ സ്വാധീനം
പാലകൻ എന്നത് ചിലപ്പതികാരെത്തിലെ കോവലനാണെന്നും, കോവലന്റെ തത്ഭവമായ ഗോപാലൻ സങ്കോചിച്ചാണ് പാലകൻ എന്നു വന്നതെന്നും സാഹിത്യ ചരിത്രത്തിൽ ഉള്ളൂർ അഭിപ്രായപ്പെട്ടിട്ടുണ്ട്.
തോറ്റം പാട്ട് നടക്കുന്ന ക്ഷേത്രങ്ങൾ
[കൊല്ലംജില്ലയിലെ വിളക്കുപാറയിലെ] മുഴതാങ്ങ് ശ്രീ ചാവരുകാവിൽ കൂഭംമാസത്തിലെ മകയിരം തിരുനാൾ മഹോത്സവത്തിന്റെ ഭാഗമായി 11 ദിവസം തോറ്റം പാട്ട് ഉണ്ട്.
അവലംബങ്ങൾ
വർഗ്ഗം:കേരളത്തിലെ അനുഷ്ഠാനഗാനങ്ങൾ
ക്രിസ്ത്യൻ ബി. അൻഫിൻസെൻ
'''ക്രിസ്ത്യൻ ബി. അൻഫിൻസെൻ'''(March 26, 1916 – May 14, 1995) അമേരിക്കക്കാരനായ ജൈവരസതന്ത്രജ്ഞനായിരുന്നു. റൈബോന്യൂക്ലീസ് എന്ന അമിനോ ആസിഡിലെ ക്രമവുമായി ബന്ധപ്പെട്ട് 1972ലെ നോബൽ സമ്മാനം സ്റ്റാൻഫോഡ് മൂർ, വില്ല്യം ഹോവാർഡ് സ്റ്റീൻ എന്നിവരുമായി പങ്കുവച്ചു.
പശ്ചാത്തലം
അൽഫിൻസെൻ അമേരിക്കയിലെ പെൻസിൽവാനിയായിൽ ജനിച്ചു. നോർവീജിയൻ അമേരിക്കൻ കുടുംബമായിരുന്നു അദ്ദേഹത്തിന്റേത്. മെക്കാനിക്കൽ എഞ്ചിനീയറായ ക്രിസ്ത്യൻ ബി. അൻഫിൻസെൻ സീനിയർ പിതാവും സോഫി രാസ്മുസ്സെൻ മാതാവും ആയിരുന്നു. 1920ൽ കുടുംബം ഫിലാഡെൽഫിയായിലേയ്ക്ക് താമസം മാറ്റി. 1937ൽ സ്വാത്മൂർ കോളജിൽ നിന്നും തന്റെ ബിരുദം കരസ്ഥമാക്കിയ അൻഫിൻസെൻ, 1939ൽ കാർബണിക രസതന്ത്രത്തിൽ പെൻസില്വാനിയ സർവ്വകലാശാലയിൽനിന്നും ബിരുദാനന്തര ബിരുദം നേടി. ആ വർഷം തന്നെ അമേരിക്കൻ-സ്കാൻഡിനേവിയൻ ഫൗണ്ടേഷൻ ഡെന്മാർക്കിലെ കോപ്പൻഹേഗനിലെ കാൾസ്ബെർഗ് ലബോറട്ടറിയിൽനിന്നും എൻസൈമുകളുടെ രൂപഘടന അനലൈസ് ചെയ്യാനായി ഒരു ഫെലോഷിപ്പ് നൽകി. 1943ൽ ഹാർവാഡ് മെഡിക്കൽ സ്കൂളിൽ നിന്നും ജൈവരസതന്ത്രത്തിൽ ഗവേഷണബിരുദം നേടി. 1979ൽ അദ്ദേഹം ജൂതമതത്തിൽ ചേരുകയും തന്റെ പുകവലി ഉപേക്ഷിക്കുകയും ചെയ്തു.
അൽഫിൻസെന്റെ ഗവേഷണ പ്രബന്ധങ്ങൾ നാഷനൽ ലൈബ്രറി ഓഫ് മെഡിസിനു സംഭാവനയായി നൽകപ്പെട്ടു.
ഔദ്യോഗികജീവിതം
1950ൽ കോശ ശരീരശാസ്ത്രത്തിന്റെ ലബോറട്ടറിയുടെ മേധാവിയായി. 1954ൽ റോക്ക്ഫെല്ലർ ഫൗണ്ടേഷൻ ഫെല്ലോഷിപ്പിനർഹനായി.
അവലംബം
വർഗ്ഗം:അമേരിക്കൻ ശാസ്ത്രജ്ഞർ വർഗ്ഗം:ജൈവരസതന്ത്രജ്ഞർ വർഗ്ഗം:രസതന്ത്രത്തിനുള്ള നോബൽ സമ്മാന ജേതാക്കൾ വർഗ്ഗം:1916-ൽ ജനിച്ചവർ വർഗ്ഗം:മാർച്ച് 26-ന് ജനിച്ചവർ വർഗ്ഗം:1995-ൽ മരിച്ചവർ വർഗ്ഗം:മേയ് 14-ന് മരിച്ചവർ
ഇരിയൊമോത്തെ-ഇഷിഗാക്കി ദേശീയോദ്യാനം
ജപ്പാനിലെ ഒക്കിനാവ പ്രവിശ്യയിൽ സ്ഥിതിചെയ്യുന്ന ഒരു ദേശീയോദ്യാനമാണ് ഇരിയൊമോത്തെ ഇഷിഗാക്കി ദേശീയോദ്യാനം (ഇംഗ്ലീഷ്: Iriomote-Ishigaki National Park; ജാപ്പനീസ്: 西表石垣国立公園). കിഴക്കൻ ചൈനാ കടലിലെ യായിയാമ ദ്വീപുകളിലും സമീപപ്രദേശങ്ങളിലുമായി ഈ ദേശീയോദ്യാനം വ്യാപിച്ച്കിടക്കുന്നു
അവലംബം
വർഗ്ഗം:ജപ്പാനിലെ ദേശീയോദ്യാനങ്ങൾ
അപ്പാച്ചെ-സിറ്റ്ഗ്രീവ്സ് ദേശീയ വനങ്ങൾ
അപ്പാച്ചെ-സിറ്റ്ഗ്രീവ്സ് ദേശീയ വനങ്ങൾ ഏകദേശം 2.76-ദശലക്ഷം ഏക്കർ (11,169 ചതുരശ്ര കിലോമീറ്റർ) വിസ്തീർണ്ണത്തിൽ വ്യാപിച്ചുകിടക്കുന്ന അമേരിക്കൻ ഐക്യനാടുകളിലെ രണ്ട് ദേശീയ വനങ്ങളാണ്. മൊഗോല്ലൻ റിമിലൂടെ കടന്നുപോകുന്ന ഇത് കിഴക്കൻ-മധ്യ അരിസോണയിലെ വൈറ്റ് പർവതനിരകളിലും ന്യൂ മെക്സിക്കോ സംസ്ഥാനത്തിലേയ്ക്കുമായി വ്യാപിച്ചുകിടക്കുന്നു. അരിസോണയിലെ സ്പ്രിംഗർവില്ലിൽ സ്ഥിതിചെയ്യുന്ന വനപാലക കാര്യാലയത്തിൽനിന്ന് USDA ഫോറസ്റ്റ് സർവീസ് ഈ രണ്ട് വനങ്ങളേയും ഒരൊറ്റ ഘടകമായി നിയന്ത്രിക്കുന്നു. അപ്പാച്ചെ-സിറ്റ്ഗ്രീവ് വനനിരകളിൽ ഏകദേശം 400-ലധികം വന്യജീവി വർഗ്ഗങ്ങളുള്ളതായി കണക്കാക്കപ്പെടുന്നു. ഈ വനമേഖലകളുടെ ഉയരവും  തണുത്ത വേനലും കാരണമായി അരിസോണയിലെ ഫീനിക്സ് നിവാസികൾ ചൂടുള്ള മരുഭൂ കാലാവസ്ഥയിൽ നിന്നുള്ള ഒരു വാരാന്ത്യ ലക്ഷ്യസ്ഥാനമായി ഇതിനെ ഉപയോഗിക്കുന്നു. അരിസോണയുടെ കിഴക്കൻ-മധ്യഭാഗത്തെ ക്ലിഫ്ടണിൽ നിന്ന് ഏകദേശം 300 മൈൽ (480 കിലോമീറ്റർ) മുതൽ അരിസോണയുടെ വടക്കൻ-മധ്യമേഖലയിലെ കൊക്കോനിനോ ദേശീയവനത്തിൻറെ കിഴക്കൻ അതിർത്തിയിലേയ്ക്ക് വരെ വ്യാപിച്ചുകിടക്കുന്ന ഈ വനമേഖല 5 റേഞ്ചർ ജില്ലകളായി (ക്ലിഫ്റ്റൺ, ആൽപൈൻ, സ്പ്രിംഗർവില്ലെ, ലേക്സൈഡ്, ബ്ലാക്ക് മെസ) തിരിച്ചിരിക്കുന്നു. അപ്പാച്ചെ-സിറ്റ്ഗ്രീവ്സ് ദേശീയ വനം ഫോർട്ട് അപ്പാച്ചെ ഇന്ത്യൻ റിസർവേഷന്റെ പടിഞ്ഞാറൻ, വടക്കൻ അതിർത്തികളുടെ അതിരുകളെക്കുറിക്കുന്നു. കിഴക്കൻ, കിഴക്ക്-മധ്യ അരിസോണയിലെ ഗ്രീൻലീ, അപ്പാച്ചെ, നവാജോ, കൊക്കോനിനോ കൗണ്ടികളുടെ ഭാഗങ്ങളിലും പടിഞ്ഞാറൻ ന്യൂ മെക്സിക്കോയിലെ കാട്രോൺ കൗണ്ടിയിലുമായാണ് ഇത് സ്ഥിതിചെയ്യുന്നത്. കൂടുതൽ വടക്കുപടിഞ്ഞാറുള്ള സിറ്റ്ഗ്രീവ്സ് ദേശീയവനത്തിൻറെ ഭാഗം ഫോർട്ട് അപ്പാച്ചെ ഇന്ത്യൻ റിസർവേഷൻറെ വടക്കുവശത്തോട് ചേർന്ന് പൂർണ്ണമായും അരിസോണയിലും, നവാജോ, അപ്പാച്ചെ, കൊക്കോനിനോ കൗണ്ടികൾക്കുള്ളിലായുമാണ് സ്ഥിതിചെയ്യുന്നത്. ഇതിന്റെ ആകെ വിസ്തീർണ്ണം 818,651 ഏക്കർ (3,313 ചതുരശ്ര കിലോമീറ്റർ) ആണ്. കൂടുതൽ തെക്കുകിഴക്കായുള്ളതും വളരെ വലുതുമായ അപ്പാച്ചെ ദേശീയ വനഭാഗം ഫോർട്ട് അപ്പാച്ചെ, സാൻ കാർലോസ് ഇന്ത്യൻ റിസർവേഷനുകളുടെ കിഴക്ക് ഭാഗത്തായി സ്ഥിതിചെയ്യുന്നു. ന്യൂ മെക്സിക്കോയുമായുള്ള അതിർത്തിയുടെ ഇരുവശത്തുമായി ഗ്രീൻലീ, കാട്രോൺ, അപ്പാച്ചെ കൗണ്ടികളിലായി ഇത് സ്ഥിതിചെയ്യുന്നു. ഇതിന്റെ ആകെ വിസ്തീർണ്ണം 1,813,601 ഏക്കർ (7,339 ചതുരശ്ര കിലോമീറ്റർ) ആണ്.
തടാകങ്ങൾ, നദികൾ, അരുവികൾ
അപ്പാച്ചെ-സിറ്റ്ഗ്രീവ്സ് ദേശീയ വനങ്ങളിൽ ശ്രദ്ധേയമായ എട്ട് ശീത ജല തടാകങ്ങളും, കൂടാതെ നിരവധി തടാകങ്ങളും ജലസംഭരണികളും 680 മൈൽ (1094 കിലോമീറ്റർ) നദികളും അരുവികളുമുണ്ട്. ബ്ലാക്ക് നദി, ലിറ്റിൽ കൊളറാഡോ നദി, സാൻ ഫ്രാൻസിസ്കോ നദികളുടെ പ്രധാന സ്രോതസ്സുകൾ വൈറ്റ് മലനിരകളിലാണുള്ളത്.
അവലംബം
വർഗ്ഗം:അമേരിക്കൻ ഐക്യനാടുകളിലെ ദേശീയ വനങ്ങൾ
ടിറ്റുമിർ
പത്തൊൻപതാം നൂറ്റാണ്ടിലെ ബ്രിട്ടീഷ് ഇന്ത്യയിൽ സെമീന്ദാർമാർക്കെതിരെ കർഷക പ്രക്ഷോഭത്തെ നയിച്ച ഒരു ഇസ്ലാമിക പ്രസംഗകനായിരുന്നു സയ്യിദ് മിർ നിസാർ അലി ടിറ്റുമിർ ( ബംഗാളി : সৈয়দ মীর নিসারে আলী তিতুমীর ; ജനുവരി 27, 1782 - നവംബർ 19, 1831). തന്റെ അനുയായികളോടൊപ്പം, അദ്ദേഹം നരികെൽബെറിയ ഗ്രാമത്തിൽ ഒരു മുള കൊട്ടാരം നിർമ്മിച്ചു, ഇത് ബംഗാളി നാടോടി ഇതിഹാസമായി. 1831 നവംബർ 19 ന് ബ്രിട്ടീഷുകാരുടെ ആക്രമണത്തെത്തുടർന്ന് ടിറ്റുമിർ തന്റെ മുറിവുകൾ മൂലം മരണമടഞ്ഞു.
ആദ്യകാലം
വടക്കൻ 24 പർഗാനാസ് ജില്ലയിലെ (ഇപ്പോൾ പശ്ചിമ ബംഗാളിൽ) ചന്ദ്പുർ ഗ്രാമത്തിൽ, സയ്യിദ് മിർ നിസാർ അലി ആയി 1782 ജനുവരി 27 നാണ് (ബംഗാളി കലണ്ടറിലെ 14 മഗ് 1182) ജനിച്ചത്. അച്ഛൻ സയ്യിദ് മിർ ഹസൻ അലി,അമ്മ അബിദ റുഖയ്യ ഖുതുൻ ആയിരുന്നു. അദ്ദേഹത്തിന്റെ പൂർവ്വികൻ സായിദ് ഷഹദത്ത് അലി അറേബ്യയിൽ നിന്നാണ് ബംഗാളിലേക്ക് വന്നത്. ഷഹദത്ത് അലിയുടെ മകനായിരുന്ന സൈദ് അബ്ദുല്ല, ജഫ്ർപൂരിലെ ചീഫ് ഖാസിയെ ഡെൽഹി ചക്രവർത്തി നിയമിക്കുകയും "മിർ ഇൻസാഫ്" എന്ന തലക്കെട്ടിൽ പ്രതിഷ്ഠിക്കുകയും ചെയ്തു. ഇസ്ലാം നാലാമത്തെ ഖലീഫയായിരുന്ന അലിയിൽ നിന്നാണ് അവർ വന്നതെന്ന് അവകാശപ്പെട്ടു.
നല്ലൊരു ഗുസ്തിക്കാരനും ജിംനാസ്റ്റും കൂടിയായിരുന്നു അദ്ദേഹം. ഒരു പ്രാദേശിക ജമീന്ദാറിന്റെ അംഗരക്ഷകനായി ജോലിയിൽ പ്രവേശിച്ചു. എന്നിരുന്നാലും, ടൈറ്റുമിർ ഒരു അവസരത്തിൽ ജയിലിൽ അടയ്ക്കപ്പെട്ടു, 1822-ൽ മോചിതനായ ശേഷം, രക്ഷാധികാരി മിർസ ഗുലാം അൻബിയയ്‌ക്കൊപ്പം ഹജ്ജിന് പോകാനായി ജോലി ഉപേക്ഷിച്ചു.
ബ്രിട്ടീഷുകാരുമായുള്ള സംഘട്ടനങ്ങൾ
അക്കാലത്ത് 15,000 ത്തോളം പേർ വളർന്നിരുന്ന ടിറ്റു മിർ അനുയായികൾ സായുധ പോരാട്ടത്തിന് തയ്യാറായിക്കഴിഞ്ഞു. ബരാസതിനടുത്തുള്ള നരികെൽബെറിയയിൽ ഒരു മുള കൊട്ടാരം പണിതു. മൺതടവുകളും, ചുട്ടുപഴുത്ത ഇഷ്ടികയും കൊണ്ട് നിറച്ച മുളകൊണ്ടുള്ള ഉയർന്ന ഉയർന്ന ഒരു വലിയ ഇരട്ട കർട്ടൻ ഇരുവശവും മൂടിയിരുന്നു.
ബ്രിട്ടീഷുകാരിൽ നിന്നും ടിറ്റുമിർ സ്വാതന്ത്ര്യം പ്രഖ്യാപിച്ചു. 24 പർഗാനാസ്, നാദിയ, ഫരീദ്പൂർ എന്നീ ജില്ലകൾ ഉൾപ്പെടുന്ന പ്രദേശങ്ങൾ അദ്ദേഹത്തിന്റെ നിയന്ത്രണത്തിലായി. സെമീന്ദാറുകളുടെയും ബ്രിട്ടീഷ് സേനകളുടെയും സ്വകാര്യ സേനകൾ അദ്ദേഹത്തിന്റെ സമകാലികരായ പോരാട്ടങ്ങളുടെ സമരത്തിൽ ഒത്തുചേർന്നത് സമരങ്ങളും പിൻവലിക്കലും നേടിയ ഗറില്ല തന്ത്രത്തിന്റെ ഫലമായാണ്.
ഒടുവിൽ, ബ്രിട്ടീഷ് സൈന്യം ലെഫ്റ്റനന്റ് കേണൽ സ്റ്റീവാർട്ട് നയിച്ച നൂറുകണക്കിന് കുതിരപ്പടയാളികളും, 300, പീരങ്കികളുമായിരുന്നു. 1831 നവംബറിൽ ടിറ്റമിറിനും അദ്ദേഹത്തിന്റെ അനുയായികൾക്കുമെതിരെ ആക്രമണമുണ്ടായി. ടിറ്റുമിർ മുള കുന്തങ്ങളും ലാത്തിയും കുറച്ച് വാളുകളും കുന്തവും മറ്റും ആയുധമാക്കി. അദ്ദേഹത്തിന്റെ സേനകൾക്ക് ആധുനിക ആയുധങ്ങളുടെ ശക്തിയെ ചെറുക്കാൻ കഴിഞ്ഞില്ല. മുള കൊട്ടാരം നശിപ്പിക്കപ്പെട്ടു. ടിറ്റുമിർ അദ്ദേഹത്തിന്റെ അനുയായികളോടൊപ്പം കൊല്ലപ്പെട്ടു. ബ്രിട്ടീഷ് സേനയുടെ കമാൻഡർ ഓഫീസർ തന്റെ എതിരാളിയുടെ ധീരതാഭിലാഷം ചൂണ്ടിക്കാട്ടി. മുളകളുടെ കരുത്ത്, കരുതൽ ശക്തി എന്നിവയെക്കുറിച്ച് ശക്തമായ ഒരു പ്രസ്താവന നടത്തിയിരുന്നു. കാരണം, അത് വെറും ഒരു ആഴത്തിൽ കുറച്ചുകാലത്തേക്ക് പീരങ്കി ആക്രമണത്തിന് ഇരയാക്കിയിരുന്നു.
ദീർഘകാലം നീണ്ടുനിന്ന വിചാരണയ്ക്കു ശേഷം, ടിറ്റുമിറിന്റെ അനന്തരവനും, രണ്ടാമത്തെ നായകനുമായ ഗോലം റസൂൽ തൂക്കിക്കൊന്നു. 350 പേർക്ക് ജീവപര്യന്തം ശിക്ഷ വിധിച്ചു.
അവലംബം
വർഗ്ഗം:ഇന്ത്യൻ വിപ്ലവകാരികൾ വർഗ്ഗം:ഇന്ത്യയിലെ ലഹളകൾ വർഗ്ഗം:1831-ൽ മരിച്ചവർ വർഗ്ഗം:1782-ൽ ജനിച്ചവർ
ഹിസ്റ്റോറിക് മീറ്റിംഗ്
രാജാ രവിവർമ്മ രചിച്ച ഒരു എണ്ണച്ചായ ചിത്രമാണ് ഹിസ്റ്റോറിക് മീറ്റിംഗ്. രവി വർമ്മ കോയി തമ്പുരാൻ എന്ന് ഒപ്പിട്ടിരിക്കുന്ന ചിത്രത്തിന് 42 x 57 ഇഞ്ച്, അഥവാ 106 x 146 സെ.മീ വലിപ്പമുണ്ട്. തിരുവിതാംകൂർ മഹാരാജാവായിരുന്ന ആയില്യം തിരുനാളും സഹോദരൻ വിശാഖം തിരുനാളും ചേർന്നു മദ്രാസ് ഗവർണർ ജനറലായിരുന്ന റിച്ചഡ് ഗ്രെൻവില്ലിനെ സ്വീകരിക്കുന്നതാണു ചിത്രത്തിലെ പ്രമേയം. ഗവർണറുടെ കൈപിടിച്ചിരിക്കുന്നത് വിശാഖം തിരുനാളാണ്. മഹാരാജാവ് സഹോദരന്റെ പിന്നിലായാണു നിൽക്കുന്നത്. തിരുവിതാംകൂറിലെ പ്രമുഖ ജന്മിയായിരുന്ന കണ്ടമത്ത് കേശവപിള്ളയെയും ചിത്രത്തിൽ കാണാം. തിരുവനന്തപുരത്ത് വള്ളക്കടവ് ബോട്ടുപുരയിലാണു ഗവർണർ വന്നിറങ്ങിയത്. രാജഭരണകാലത്തു കച്ചവട ആവശ്യത്തിനായി വള്ളങ്ങൾ വന്നിരുന്നതും രാജകുടുംബാംഗങ്ങൾ ഉല്ലാസ യാത്ര പോയിരുന്നതും ഇവിടെനിന്നാണ്.
ചരിത്രം
ഗവർണർക്കു സമ്മാനിച്ച ചിത്രം അദ്ദേഹത്തിന്റെ മകൾ മേരി മോർഗൻ ഗ്രെൻവില്ലിൽ നിന്ന് ബക്കിങ്ങാംഷയർ കൗണ്ടി കൗൺസിൽ ഓഫീസിലെത്തി. 2007ൽ ലണ്ടനിൽ നടന്ന ലേലത്തിൽ 6 ലക്ഷം പൗണ്ടിന് അജ്ഞാത വ്യക്തി പെയിന്റിങ്ങ് വാങ്ങി. അവിടെ നിന്ന് നീരവ് മോദിയുടെ കൈവശം എത്തിച്ചേർന്നതായി കരുതപ്പെടുന്നു. 2019 ൽ ഈ കലാസൃഷ്ടി നീരവ് മോദിയുടെ ശേഖരത്തിൽനിന്ന് ആദായനികുതി വകുപ്പ് ലേലത്തിനു വച്ചു.
അവലംബം
വർഗ്ഗം:രാജാ രവിവർമ്മ വരച്ച ചിത്രങ്ങൾ വർഗ്ഗം:തിരുവിതാംകൂറിന്റെ ചരിത്രം വർഗ്ഗം:തിരുവിതാംകൂറിന്റെ രാജാക്കന്മാർ
തക് പ്രവിശ്യ
തായ്‌ലാന്റിന്റെ പടിഞ്ഞാറൻ പ്രവിശ്യകളിലൊന്നാണ് (ചാങ്വാട്) തക് പ്രവിശ്യ (തായ്: ตาก, ഉച്ചാരണം [tàːk]) മേ ഹാംഗ് സോൺ, ചിയാങ് മായ്, ലാംഫൂൺ, ലാംപാങ്, സുഖോതായ്‌, കംഫേംഗ് ഫേറ്റ്, നഖോൺ സാവൻ, ഉത്തായ് തനി, കാഞ്ചനബുരി എന്നിവയാണ് സമീപപ്രദേശങ്ങൾ .പ്രവിശ്യയുടെ പടിഞ്ഞാറൻ അറ്റം മ്യാൻമറിലെ കെയ്ൻ സംസ്ഥാനത്തിന്റെ (ബർമ) നീണ്ട അതിർത്തിയാണ്.
പ്രധാന ലേഖനം: ഭൂമിബോൾ അണക്കെട്ട്
ഭുമിബോൾ അണക്കെട്ട് (ഭുമിബോൾ അദുല്യേദ് എന്നറിയപ്പെടുന്ന രാജാവിനുശേഷമാണ് ഈ പേർ ലഭിച്ചത്, യാൻഹീ ഡാം എന്നായിരുന്നു ആദ്യം ഇതറിയപ്പെട്ടിരുന്നത്.) ഖാവോ ക്യൂ താംബോൺ (സബ് ഡിസ്ട്രിക്റ്റ്), തക് പ്രദേശത്തെ അംഫോയ് സാം ങാവോ (ജില്ല) എന്നിവിടങ്ങളിലാണ് സ്ഥിതിചെയ്യുന്നത്. 1958 മുതൽ 1964 വരെയുള്ള കാലയളവിലാണ് ഇത് നിർമ്മിച്ചിട്ടുള്ളത്. ചാവോ ഫ്രയ നദിയുടെ രണ്ട് ഉറവിടങ്ങളിലൊന്നിലാണ് പിങ്ങ് നദി അവസാനിക്കുന്നത്. 300 ചതുരശ്ര കിലോമീറ്റർ വ്യാപിച്ചുകിടക്കുന്ന ഈ കൃത്രിമ തടാകം തായ്‌ലാന്റിലെ ഏറ്റവും വലിയ സൃഷ്ടിക്കപ്പെട്ട തടാകമാണ്. തക്സിൻ മഹാരത് ദേശീയോദ്യാനം, നംതോക് ഫാ ചാരോൻ നാഷണൽ പാർക്ക്, ലാൻ സാങ് ദേശീയോദ്യാനം, ഖൻ ഫാവോ ദേശീയോദ്യാനം തുടങ്ങിയവ ഈ പ്രവിശ്യയിലാണ് സ്ഥിതിചെയ്യുന്നത്. തങ് യായ് നരെസ്വാൻ വന്യജീവി സംരക്ഷണ കേന്ദ്രം തടാകത്തിന്റെ മുന്നിലെ പകുതിയായ കാഞ്ചനബരിയുമായി പങ്കിടുന്നു. ഹുവായി ഖാ ഖായെങ് വന്യമൃഗസംരക്ഷണ കേന്ദ്രം എന്നിവയുൾപ്പെടെയുള്ള പ്രദേശങ്ങൾ ഉത്തായ് താനിയുമായി അതിർത്തി പങ്കിടുന്നു. ഇവ ലോക പൈതൃക സൈറ്റാണ്.
തക് പ്രവിശ്യയുടെ പടിഞ്ഞാറ് ഭാഗത്ത് ടെനാസെറിം മലകൾ ഡാണ റേഞ്ചുമായി ചേരുന്നു. മ്യാന്മറിലെ കുറച്ച് അന്തർദേശീയ റോഡുകളിലും, ക്രോസ് ബോർഡർ പോയിന്റുകളിലും ഒന്നാണ് മാ സോട്ട്. മാ സോട്ടിന്റെ വടക്കുപടിഞ്ഞാറ് തായ് സൈഡിലെ പ്രധാന റോഡിന്റെ അതിർത്തി മേ ഹാംഗ് സോണിനു നേരെ വടക്ക് തിരിയുന്നത് വരെ അതിർത്തി കിടക്കുന്നു. തക് പ്രവിശ്യ16,406 ചതുരശ്ര കിലോമീറ്ററാണ് ഉൾക്കൊള്ളുന്നത്. ബാങ്കോക്കിന് 426 കിലോമീറ്റർ അകലെയാണ് ഇത് സ്ഥിതിചെയ്യുന്നത്.
ചരിത്രം
left|thumb|രാം ഖാംഹെംങ് സുഖോതായ്‌ കാലഘട്ടത്തിനു മുമ്പും 2,000 വർഷങ്ങൾക്ക് മുൻപ് നിർമ്മിക്കപ്പെട്ട ഒരു ചരിത്ര രാജവംശം ആയിരുന്നു തക്. ഏകദേശം ഒന്നാം നൂറ്റാണ്ടിൽ തന്നെ പുരാതന സാമ്രാജ്യം അതിന്റെ ഉന്നതിയിലെത്തിയിരുന്നു. അഞ്ചാം നൂറ്റാണ്ടോടു കൂടി ഈ രാജ്യത്തിന്റെ തലസ്ഥാനം തെക്കോട്ടു ലാവോയിലേക്ക് (ഇപ്പോഴത്തെ ലോപ്ബുരി പ്രവിശ്യ) മാറ്റി. 663-ൽ, ലവോ സാമ്രാജ്യത്തിന്റെ രാജകുമാരിയായ ജമാദേവി (พระนาง จาม เทวี) ബൻ തക് പേരുള്ള ഒരു നഗരം സ്ഥാപിക്കുകയും ചെയ്തു. മഹത്തായ രാം ഖാംഹെംങിന്റെ നേതൃത്വത്തിലുള്ള യുദ്ധങ്ങൾ വഴി സുഖോതായ്‌ സാമ്രാജ്യത്തിന്റെ ഭാഗമായി തീരുകയും പടിഞ്ഞാറൻ മുന്നിലെ പ്രധാന കോട്ട നിർമ്മിക്കുകയും ചെയ്തു. നഗരം പടിഞ്ഞാറോട്ട് മാറിയപ്പോൾ, മ്യുയാംഗ് രഹാംഗ് എന്ന് പുനർനാമകരണം ചെയ്തു. മഹ തമാറാചന്റെ ഭരണകാലത്തുണ്ടായിരുന്ന അയുത്തായ രാജ്യം ബർമക്ക് നഷ്ടമായി. ബാങ്കോക്ക് കാലഘട്ടത്തിൽ ഈ നഗരം പിങ്ങ് നദിയുടെ കിഴക്ക് ഭാഗത്തേക്ക് മാറ്റപ്പെട്ടു.
അയുത്തായ രാജവംശം ബർമയുമായി യുദ്ധം ചെയ്യുന്നതിനു മുൻപ് ടാക്സിൻ തക്ന്റെ ഉപരാഷ്ട്രപതി ഗവർണറായിരുന്നു. അദ്ദേഹത്തിൻറെ തക് ഭരണകാലഘട്ടത്തിൽ അദ്ദേഹത്തിൻറെ സിൻ എന്ന പേരിൽ നിന്ന് തക്-സിൻ എന്നറിയപ്പെട്ടു.
അഡ്മിനിസ്ട്രേറ്റീവ് ഡിവിഷനുകൾ
ഒൻപത് ജില്ലകൾ (amphoe) ചേർന്നതാണ് തക് പ്രവിശ്യ. ഇവയെ 63 സബ് ഡിസ്ട്രിക്റ്റുകളിലും (താംബൺ) 493 ഗ്രാമങ്ങളിലും (മയൂബ) ഉപവിഭാഗമായി വേർതിരിച്ചിരിക്കുന്നു.
ബാഹ്യ ലിങ്കുകൾ
വർഗ്ഗം:തായ്‌ലാൻറിലെ പ്രവിശ്യകൾ
വീരേന്ദ്രനാഥ് ചഥോപാധ്യായ
സായുധവിപ്ലവത്തിലൂടെ ഇന്ത്യയിലെ ബ്രിട്ടീഷ് ഭരണത്തെ പുറത്താക്കി സ്വതന്ത്ര ഇന്ത്യയെ സൃഷ്ടിക്കാൻ പ്രവർത്തനങ്ങൾ നടത്തിയ പ്രമുഖരിലൊരാളായിരുന്നു വീരേന്ദ്രനാഥ് ചഥോപാധ്യായ (ജനനം 31 ഒക്ടോബർ 1880 - മരണം 02 സെപ്റ്റംബർ 1937). ഒന്നാം ലോകമഹായുദ്ധകാലത്ത് ഇദ്ദേഹം ജർമ്മനിയുമായി ബന്ധം പുലർത്തുകയും, ബ്രിട്ടീഷുകാർക്കെതിരേ ഇന്ത്യൻ വിദ്യാർത്ഥികളെ അണിനിരത്തി ബെർലിൻ കമ്മിറ്റി രൂപീകരിക്കുയും ചെയ്തു.
ഇന്ത്യൻ മുന്നേറ്റത്തിന് കമ്മ്യൂണിസ്റ്റുകാരുടെ പിന്തുണ നേടിയെടുക്കാനായി വീരേന്ദ്രനാഥ് 1920ൽ റഷ്യ സന്ദർശിച്ചു. വീരേന്ദ്രനാഥ് പിന്നീട് ജർമ്മൻ കമ്മ്യൂണിസ്റ്റ് പാർട്ടിയിൽ അംഗത്വം നേടി. നിരവധികൊല്ലക്കാലം അദ്ദേഹം മോസ്കോയിൽ ചിലവഴിക്കുകയുണ്ടായി. 1937 ജൂലൈയിൽ അദ്ദേഹം അറസ്റ്റ് ചെയ്യപ്പെട്ടു. സെപ്റ്റംബർ രണ്ട്,1937 ൽ വീരേന്ദ്രനാഥ് ചഥോപാധ്യായ വധിക്കപ്പെട്ടു.
ആദ്യകാല ജീവിതം
ഡി.എസ്സി(D.Sc )ബിരുദം നേടിയ ആദ്യത്തെ ഇന്ത്യക്കാരനായിരുന്ന അഘോരനാഥ് ചഥോപാധ്യായയുടേയും,പത്നി വരദാ സുന്ദരീദേവിയുടേയും മകനായി 1880 ഒക്ടോബർ 31 നാണ് വീരേന്ദ്രനാഥ് ജനിച്ചത്. ബീരേൻ എന്നായിരുന്നു കുട്ടിക്കാലത്ത് വിളിച്ചിരുന്നത്. നിസ്സാം കോളേജിൽ പ്രൊഫസ്സറായിരുന്നു പിതാവ് അഘോരെനാഥ്. കവയിത്രിയും, ഗായികയുമായിരുന്നു മാതാവ് സുന്ദരീദേവി. വീരേന്ദ്രന്റെ മുതിർന്ന സഹോദരിയായിരുന്നു സരോജനി നായി‍ഡു.
മികച്ച വിദ്യാഭ്യാസമായിരുന്നു പിതാവ് തന്റെ മക്കൾക്ക് നൽകിയത്. വീരേൻ വിവിധ ഭാഷകളിൽ പ്രാവീണ്യം നേടിയിരുന്നു. മദ്രാസ് സർവകലാശാലയിൽ നിന്നും വീരേൻ മെട്രിക്കുലേഷൻ പാസ്സാവുകയും, കൽക്കട്ട സർവകലാശാലയിൽ നിന്നും ബിരുദം കരസ്ഥമാക്കുകയും ചെയ്തു. ദേശീയപ്രസ്ഥാനത്തോട് ഏറെ അടുത്തു പ്രവർത്തിച്ചിരുന്ന സഹോദരി മൃണാളിനിയിലൂടെ വീരേനും, ദേശീയപ്രസ്ഥാനത്തിലേക്കു നയിക്കപ്പെട്ടു. ശ്രീ.അരബിന്ദോയുടെ കുടുംബവുമായി വീരേന് അടുത്ത ബന്ധമുണ്ടായിരുന്നു.
ഇംഗ്ലണ്ട്
ഇന്ത്യൻ സിവിൽ സർവ്വീസ് പരീക്ഷയ്ക്കായി തയ്യാറെടുക്കുന്നതിനിടയിൽ വീരേൻ ഓക്സ്ഫഡ് സർവ്വകലാശാലയിൽ ഉപരിപഠനത്തിനായി ചേർന്നു. പിന്നീട് പ്രശസ്തമായ മിഡ്ഡിൽ ടെംപിളിൽ നിയമവിദ്യാർത്ഥിയായി ചേരുകയും ചെയ്തു. ഇക്കാലയളവിൽ ശ്യാംജി കൃഷ്ണ വർമ്മ ഇംഗ്ലണ്ടിലെ ഇന്ത്യൻ വിദ്യാർത്ഥികൾക്കായി സ്ഥാപിച്ച ഇന്ത്യാ ഹൗസിലെ സ്ഥിരം സന്ദർശകനാവുകയും, അവിടെ ദേശീയപ്രസ്ഥാനവുമായി ബന്ധപ്പെട്ടു പ്രവർത്തിച്ചിരുന്ന പ്രമുഖരുമായി വലരെ വേഗം അടുപ്പത്തിലാവുകയും ചെയ്തു. വി.ഡി.സവർക്കർ അദ്ദേഹത്തിന്റെ അടുത്ത സുഹൃത്തായി മാറി. ശ്യാംജി കൃഷ്ണ വർമ്മ നടത്തിയിരുന്ന ദ ഇന്ത്യൻ സോഷ്യാളജിസ്റ്റ് എന്ന മാസികയുടെ പത്രാധിപ സമിതി അംഗം കൂടിയായിരുന്നു വീരേൻ.
1907 ഓഗസ്റ്റ് മാസത്തിൽ വീരേൻ ഭിക്കാജി കാമയോടൊപ്പം സ്റ്റുട്ട്ഗാർട്ട് കോൺഫറൻസിൽ സംബന്ധിച്ചു. വ്ലാഡിമിർ ലെനിൻ, റോസ ലക്സംബർഗ്, ഹിൻഡ്മാൻ തുടങ്ങിയവർ പ്രതിനിധികളായി പങ്കെടുത്ത ഒരു ആഗോള സമ്മേളനമായിരുന്നു അത്. 1908 ൽ ഇന്ത്യൻ ദേശീയപ്രസ്ഥാനത്തിലെ പ്രക്ഷോഭകാരികളെന്നറിയപ്പെടുന്ന ജി.എസ്.കപ്പാടെ, ലാലാ ലജ്പത് റായ്, ബിപിൻ ചന്ദ്ര പാൽ, ഹർ ദയാൽ തുടങ്ങിയവരുമായി പരിചയപ്പെട്ടു. ഇന്ത്യയിലെ ഇംഗ്ലീഷുകാരെ കൊലപ്പെടുത്തണമെന്നും, അത് ദേശീയപ്രസ്ഥാനത്തിന്റെ പുരോഗതിക്ക് ആക്കം കൂട്ടുമെന്നും 1909 ജൂണിൽ ഇന്ത്യാ ഹൗസിൽ വച്ചു നടന്ന ഒരു മീറ്റിങ്ങിൽ വെച്ച് വി.ഡി.സവർക്കർ അംഗങ്ങളെ ഉപദേശിക്കുകയുണ്ടായി. 1909 ജൂലൈ 1 ന് മദൻലാൽ ദിൻഗ്ര രണ്ട് ഇംഗ്ലീഷുകാരെ വധിക്കുയുണ്ടായി. ഇതിനെ അനുകൂലിച്ച് വീരേൻ ദ ടൈംസ് പത്രത്തിൽ ഒരു ലേഖനമെഴുതുകയും അക്കാരണം കൊണ്ട് മിഡിൽ ടെംപിളിൽ നിന്നും പുറത്താക്കപ്പെടുകയും ചെയ്തു. 1909 നവംബറിൽ വീരേൻ തൽവാർ എന്ന മാസികയുടെ എഡിറ്ററായിരുന്നുവെങ്കിലും, ആ മാസികയ്ക്ക് ദീർഘായുസ്സില്ലായിരുന്നു.
1910 മേയിൽ കൊറിയയിൽ ഇംഗ്ലണ്ടും, ജപ്പാനും തമ്മിലുണ്ടായ അസ്വാരസ്യത്തെ മുതലാക്കി ജപ്പാനുമായി ബന്ധം സ്ഥാപിച്ച് ബ്രിട്ടീഷുകാരെ നേരിടാനുള്ള ഒരു ശ്രമം വീരേന്ദ്രനാഥ് നടത്തിയിരുന്നു. 09 ജൂൺ 1910 ൽ തനിക്കെതിരേ പുറപ്പെടുവിച്ച ഒരു അറസ്റ്റു വാറണ്ടിൽ നിന്നും രക്ഷപ്പെടാനായി വീരേൻ പാരിസീലേക്കുപലായനം ചെയ്തു. വർക്കേഴ്സ് ഇന്റർനാഷണലിന്റെ ഫ്രഞ്ച് വിഭാഗത്തിൽ അദ്ദേഹം ചേർന്നു.
ജർമ്മനി
ജർമ്മനിയിൽ അദ്ദേഹത്തിന്റെ മേൽ അധികാരികളുടെ കണ്ണുകൾ പതിയാതിരിക്കാനായി അവിടെയുള്ള ഒരു സർവ്വകലാശാലയിൽ വീരേൻ വിദ്യാർത്ഥിയായി ചേർന്നു. ഡോക്ടർ.അഭിനാശ് ഭട്ടാചാര്യയേപ്പോലുള്ള ഇന്ത്യൻ വിദ്യാർത്ഥികളുമായി വീരേൻ സൗഹൃദം സ്ഥാപിച്ചു. 1914 ൽ അവർ ജർമ്മൻ ഫ്രണ്ട്സ് ഓഫ് ഇന്ത്യ എന്ന സംഘടന രൂപീകരിച്ചു. ബ്രിട്ടനെ ഇന്ത്യയിൽ നിന്നും തുരത്താൻ സഹായിക്കുവാൻ വേണ്ടി ജർമ്മനിയും, പുതിയ സംഘടനയും തമ്മിൽ ഒരു രഹസ്യ കരാർ രൂപീകരിക്കുയുണ്ടായി. 1915 ൽ ഒരു ബ്രിട്ടീഷ് ഏജന്റ് വീരേനെതിരേ നിഷ്ഫലമായ ഒരു വധശ്രമം നടത്തിയിരുന്നു.
വിപ്ലവപ്രവർത്തനങ്ങൾ
ബ്രിട്ടീഷുകാരെ തുരത്താനുള്ള ഇന്തോ-ജർമ്മൻ പദ്ധതി നടപ്പിലാകാതെ വന്നപ്പോൾ വീരേൻ ബെർലിൻ കമ്മിറ്റിയുടെ പ്രവർത്തനമേഖല സ്റ്റോക്ക്ഹോമിലേക്കു പറിച്ചു നട്ടു. 1918 വീരേൻ റഷ്യൻ നേതാക്കളായ ട്രോയിനോവ്സ്കിയും, കമ്മ്യൂണിസ്റ്റ് ഇന്റർനാഷണലിന്റെ പ്രഥമ ജനറൽ സെക്രട്ടറിയുമായിരുന്ന ഏഞ്ജലിക്ക ബലബനോവ തുടങ്ങിയവരുമായി ബന്ധപ്പെട്ടു. ഡിസംബറിൽ വീരേൻ ബെർലിൻ കമ്മിറ്റി പിരിച്ചുവിട്ടു. 1919 മേയിൽ ഇന്ത്യൻ വിപ്ലവകാരികളുടെ ഒരു രഹസ്യ സമ്മേളനം അദ്ദേഹം ബെർലിനിൽ വച്ചു നടത്തി. 1920 ൽ തന്റെ പ്രവർത്തനങ്ങൾക്കാവശ്യമായ സാമ്പത്തിക-രാഷ്ട്രീയ പിന്തുണ നേടിയെടുക്കുന്നതിനു വേണ്ടി ഇന്ത്യൻ കമ്മ്യൂണിസ്റ്റ് നേതാവു കൂടിയായിരുന്ന എം.എൻ.റോയിയുമായി ബന്ധം സ്ഥാപിച്ചു.
വ്യക്തിജീവിതം
1912 ൽ ഒരു ഇംഗ്ലീഷ് വനിതയായിരുന്ന റെയ്നോൾഡ്സിനെയാണ് വീരേൻ വിവാഹം ചെയ്തത്. രണ്ടു വർഷത്തെ വിവാഹജീവിതത്തിനുശേഷം ഇവർ വേർപിരിഞ്ഞു. വീരേൻ വിപ്ലവപ്രവർത്തനങ്ങളുമായി ബെർലിനിലേക്കും, റെയ്നോൾഡ്സ് തിരികെ ഇംഗ്ലണ്ടിലേക്കും മടങ്ങിപ്പോയി.
മരണം
1934 മാർച്ച് 18 ന് വീരേൻ ലെനിൻ സ്മാരക പ്രഭാഷണം നടത്തിയിരുന്നു. ജോസഫ് സ്റ്റാലിൻ തന്റെ രാഷ്ട്രീയ എതിരാളികളെ അടിച്ചമർത്തുന്നതിനു വേണ്ടി നടത്തിയ നടപടികളിൽപ്പെട്ട് 1937 ജൂലൈ 15 ന് വീരേനും അറസ്റ്റ് ചെയ്യപ്പെട്ടു. 1937ഓഗസ്റ്റ് 31 ന് വധിക്കപ്പെടേണ്ടവരുടേതായി തയ്യാറാക്കിയ 184 പേരുടെ പട്ടികയിൽ വീരേന്റെ പേരും ഉണ്ടായിരുന്നു. ഈ പട്ടികയിൽ സ്റ്റാലിൻ ഉൾപ്പെടെയുള്ളവർ ഒപ്പു വെച്ചിരുന്നു. 1937 സെപ്റ്റംബർ രണ്ടിന് വീരേൻ വധിക്കപ്പെട്ടു.
അവലംബം
വർഗ്ഗം:ഇന്ത്യൻ സ്വാതന്ത്ര്യസമരസേനാനികൾ വർഗ്ഗം:1880-ൽ ജനിച്ചവർ വർഗ്ഗം:ഒക്ടോബർ 31-ന് ജനിച്ചവർ വർഗ്ഗം:1937-ൽ മരിച്ചവർ വർഗ്ഗം:സെപ്റ്റംബർ 2-ന് മരിച്ചവർ
അഴിമതി നിരോധന നിയമം, 1988
അഴിമതി നിരോധന നിയമം, 1988 (1988 ലെ നമ്പർ 49) ഇന്ത്യയിലെ സർക്കാർ ഏജൻസികളിലും, വകുപ്പുകളിലും, പൊതുമേഖലാ സ്ഥാപനങ്ങളിലും അഴിമതിയെ ചെറുക്കുന്നതിനായി രൂപീകരിച്ച ഇന്ത്യൻ പാർലമെന്റിന്റെ ഒരു നിയമമാണ്.
റിക്ക് മോള്ളെർ പെഡെർസൺ
റിക്ക് മോള്ളെർ പെഡെർസൺ (ജനനം: 9 ജനുവരി 1989) ബ്രെസ്റ്റ്സ്ട്രോക്കിൽ വിദഗ്ദ്ധയായ ഒരു ഡാനിഷ് മത്സര നീന്തൽതാരവും 200 മീറ്റർ ബ്രെസ്റ്റ്സ്ട്രോക്കിൽ നിലവിലെ ലോംഗ് കോഴ്സ് ലോക റെക്കോർഡ് ഉടമയുമാണ് (2: 19.11 സെറ്റ് 2013).
കരിയർ
2009-ൽ യൂറോപ്യൻ ഷോർട്ട് കോഴ്‌സ് നീന്തൽ ചാമ്പ്യൻഷിപ്പിൽ 200 മീറ്റർ ബ്രെസ്റ്റ്‌ട്രോക്കിൽ പെഡെർസൺ സ്വർണം നേടി.
2010-ൽ ലോക ഷോർട്ട് കോഴ്‌സ് നീന്തൽ ചാമ്പ്യൻഷിപ്പിൽ 200 മീറ്റർ ബ്രെസ്റ്റ്‌ട്രോക്കിൽ വെങ്കല മെഡൽ നേടി. അതേസമയം 100 മീറ്റർ ബ്രെസ്റ്റ്‌ട്രോക്കിൽ രണ്ടാം സ്ഥാനവും 2010-ലെ യൂറോപ്യൻ അക്വാട്ടിക്‌സ് ചാമ്പ്യൻഷിപ്പിൽ 200 മീറ്റർ ബ്രെസ്റ്റ്‌ട്രോക്കിൽ മൂന്നാമതും അവർ നേടി.
പെഡെർസൺ ആദ്യമായി 2012-ലെ സമ്മർ ഒളിമ്പിക്സിൽ മത്സരിച്ചു. 2012-ലെ ചാർട്ട്സിൽ നടന്ന യൂറോപ്യൻ ഷോർട്ട് കോഴ്‌സ് നീന്തൽ ചാമ്പ്യൻഷിപ്പിൽ 100 മീറ്റർ ബ്രെസ്റ്റ്‌ട്രോക്കിൽ ഒന്നാമതെത്തി 1: 04.12 സമയം കൊണ്ട് യൂറോപ്യൻ റെക്കോർഡ് സ്ഥാപിച്ചു. യൂറോപ്യൻ ഷോർട്ട് കോഴ്‌സ് ചാമ്പ്യൻഷിപ്പിന്റെ ഈ പതിപ്പിൽ 200 മീറ്റർ ബ്രെസ്റ്റ്‌ട്രോക്കും 4 × 50 മീറ്റർ മെഡ്‌ലി റിലേ ഇനങ്ങളും നേടി. 50 മീറ്റർ ബ്രെസ്റ്റ്‌ട്രോക്കിൽ രണ്ടാം സ്ഥാനത്തെത്തി.
ഇസ്താംബൂളിൽ നടന്ന 2012-ലെ ലോക ഷോർട്ട് കോഴ്‌സ് നീന്തൽ ചാമ്പ്യൻഷിപ്പിൽ 200 മീറ്റർ ബ്രെസ്റ്റ്‌ട്രോക്ക് മത്സരത്തിൽ പുതിയ ചാമ്പ്യൻഷിപ്പ് റെക്കോർഡ് 2: 16.08 സെക്കൻഡിൽ അവർ വിജയിച്ചു. ഇസ്താംബൂളിൽ 100 മീറ്റർ ബ്രെസ്റ്റ്‌ട്രോക്കിൽ മൂന്നാം സ്ഥാനവും 4 × 100 മീറ്റർ മെഡ്‌ലി റിലേയിൽ ഒന്നാമതെത്തി.
2013-ലെ ഡാനിഷ് ഓപ്പൺ ചാമ്പ്യൻഷിപ്പിൽ 200 മീറ്റർ ബ്രെസ്റ്റ്‌സ്ട്രോക്ക് (ലോംഗ് കോഴ്‌സ്) നീന്തലിൽ 2: 20.53 ൽ യൂറോപ്യൻ റെക്കോർഡ് തകർത്തു. 2012 ലണ്ടൻ ഒളിമ്പിക്സിൽ 2: 20.92 സമയം എത്തിയ റഷ്യൻ യൂലിയ യെഫിമോവയുടേതാണ് മുൻ റെക്കോർഡ്.
2013-ലെ ലോക അക്വാട്ടിക്സ് ചാമ്പ്യൻഷിപ്പിൽ, മുള്ളർ പെഡെർസൺ 2: 19.11, സെമിഫൈനലിൽ റെബേക്ക സോണിയുടെ 200 മീറ്റർ ബ്രെസ്റ്റ്സ്ട്രോക്ക് ലോക റെക്കോർഡ് തകർത്തു. എന്നാൽ ഫൈനലിൽ റഷ്യൻ യൂലിയ യെഫിമോവയ്ക്ക് പിന്നിൽ 2: 20.08. സെക്കൻഡിലെത്തി. റിയോ ഡി ജനീറോയിൽ നടന്ന 2016-ലെ സമ്മർ ഒളിമ്പിക്സിൽ 4 × 100 മീറ്റർ മെഡ്‌ലി റിലേയുടെ ഭാഗമായി ജീനെറ്റ് ഒട്ടെസെൻ, മി നീൽസൺ പെർനില്ലെ ബ്ലൂം] എന്നിവരോടൊപ്പം വെങ്കല മെഡൽ നേടി. ഇവിടെ അവർ 3: 55.01 സമയം കൊണ്ട് യൂറോപ്യൻ റെക്കോർഡും തകർത്തു.
2017 ഏപ്രിലിൽ ബുഡാപെസ്റ്റിൽ ലോക ചാമ്പ്യൻഷിപ്പിനുള്ള ഡാനിഷ് ഓപ്പൺ ദേശീയ യോഗ്യതാ മത്സരത്തിൽ പെഡെർസൺ മത്സരിച്ചു. 100 മീറ്റർ ബ്രെസ്റ്റ്‌ട്രോക്ക് മത്സരത്തിൽ പങ്കെടുത്ത അവർ 1: 07.33 സമയം നേടി ഒന്നാം സ്ഥാനത്തെത്തി ലോക ചാമ്പ്യൻഷിപ്പിന് യോഗ്യത നേടി.
റിക്ക് മോള്ളെർ പെഡെർസൺ 2017-ലെ സ്റ്റോക്ക്ഹോം നീന്തൽ കപ്പിൽ മത്സരിച്ചു. 50 മീറ്റർ ബ്രെസ്റ്റ്‌ട്രോക്ക് മത്സരത്തിൽ 31.45 സെക്കൻഡിൽ അവർ മൂന്നാം സ്ഥാനത്തെത്തി. 2: 25.59 സമയം പോസ്റ്റുചെയ്തുകൊണ്ട് 200 മീറ്റർ ബ്രെസ്റ്റ്സ്ട്രോക്ക് മത്സരത്തിൽ അവർ വിജയിച്ചു.
നിരവധി ഒളിമ്പിക് ഗെയിമുകളിലായി ഒരു കരിയറിന് ശേഷം, അവർ 2019 ജനുവരിയിൽ തന്റെ ഫേസ്ബുക്ക്, ഇൻസ്റ്റാഗ്രാം പ്രൊഫൈലുകളിലെ പോസ്റ്റുകൾ വഴി വിരമിക്കൽ പ്രഖ്യാപിച്ചു.
ബാഹ്യ ലിങ്കുകൾ
വർഗ്ഗം:1989-ൽ ജനിച്ചവർ വർഗ്ഗം:2012-ലെ സമ്മർ ഒളിമ്പിക്സിലെ നീന്തൽ താരങ്ങൾ വർഗ്ഗം:2016 റിയോ ഒളിമ്പിക്സിലെ മെഡൽ ജേതാക്കൾ
ഐ.സി. ബാലകൃഷ്ണൻ
വയനാട് ജില്ലയിൽ നിന്നുള്ള കോൺഗ്രസ്(ഐ) നേതാക്കളിലൊരാളും പതിമൂന്നും, പതിനാലും കേരള നിയമസഭകളിൽൽ സുൽത്താൻ ബത്തേരി മണ്ഡലത്തെ പ്രതിനിധീകരിച്ച് അംഗവുമാണ് '''ഐ.സി. ബാലകൃഷ്ണൻ'''. ആദിവാസി കോൺഗ്രസിന്റെ ജനറൽ സെക്രട്ടറി, ബി.എസ്.എൻ.എൽ ഉപദേശക സമിതി അംഗം എന്നീ നിലകളിലും പ്രവർത്തിക്കുന്നു.
ജീവിതരേഖ
ചന്തുവിന്റെയും മീനാക്ഷിയുടെയും മകനായി 1975 മേയ് 25-ന് ജനനം. വാലാട് ഗവ. ഹെസ്കൂളിലെ വിദ്യാഭ്യാസ കാലത്ത് കെ.എസ്.യു-വിലൂടെ വിദ്യാർത്ഥി രാഷ്ട്രീയത്തിലെത്തി. 2000 മുതൽ 2005 വരെ തവിഞ്ഞാൽ ഗ്രാമപഞ്ചായത്ത് അംഗമായും 2005 മുതൽ 2010 വരെ വയനാട് ജില്ലാ പഞ്ചായത്ത് അംഗമായും തെരഞ്ഞെടുക്കപ്പെട്ടു. 2008 മുതൽ 2010 വരെ യൂത്ത് കോൺഗ്രസ്(ഐ) വയനാട് ജില്ലാ പ്രസിഡണ്ട് ആയി പ്രവർത്തിച്ചിരുന്നു. 2011-ലെ നിയമസഭാ തെരഞ്ഞെടുപ്പിൽ സുൽത്താൻ ബത്തേരി മണ്ഡലത്തിൽ നിന്നും എം.എൽ.എ ആയി തെരഞ്ഞെടുക്കപ്പെട്ട് ആദ്യമായി നിയമസഭയിലെത്തി. ഈ തെരഞ്ഞെടുപ്പിൽ തൊട്ടടുത്ത സ്ഥാനാർത്ഥി സി.പി.ഐ.(എം)-ലെ ഇ.എ. ശങ്കരനെക്കാൾ 7,583 വോട്ടുകൾ അധികം വോട്ടുകൾ ബാലകൃഷ്ണൻ നേടിയിരുന്നു.
അവലംബം
വർഗ്ഗം:പതിനാലാം കേരളനിയമസഭാ അംഗങ്ങൾ വർഗ്ഗം:പതിമൂന്നാം കേരള നിയമസഭാംഗങ്ങൾ വർഗ്ഗം:1975-ൽ ജനിച്ചവർ വർഗ്ഗം:മേയ് 25-ന് ജനിച്ചവർ വർഗ്ഗം:കേരളത്തിലെ ഇന്ത്യൻ നാഷണൽ കോൺഗ്രസ് പ്രവർത്തകർ വർഗ്ഗം:പതിനഞ്ചാം കേരളനിയമസഭാ അംഗങ്ങൾ
സ്വർണ്ണക്കണ്ടൽ
ബ്രുജൈറ ജനുസ്സിൽപ്പെട്ട ഒരു കണ്ടലിനമാണ് സ്വർണക്കണ്ടൽ. . 10-15 മീറ്റർ വരെ ഉയരം വയ്ക്കും. ശുദ്ധജലസാന്നിധ്യം കൂടുതലായുള്ള കരപ്രദേശങ്ങളിലെ ഉറപ്പുള്ള ചെളിമണ്ണിലാണ് ഇവയെ പൊതുവേ കാണാറുള്ളത്. കടക്കണ്ടലിനോട് സമാനമായ ചെറിയ വേരുകളാണ്. ഓറഞ്ച്,മഞ്ഞ നിറങ്ങളിലുള്ള പുഷ്പദളങ്ങൾ ഉള്ളതുകൊണ്ടാണ് സ്വർണ്ണക്കണ്ടൽ എന്ന പേരുവീണത്.
വിതരണം
ഇന്ത്യ,തെക്കുകിഴക്കൻ ഏഷ്യ, ഓസ്ട്രേലിയ എന്നിവിടങ്ങളിൽ കാണപ്പെടുന്നു. നന്നായി മഴ ലഭിക്കുന്ന ശുദ്ധജലസാന്നിധ്യമുള്ള പ്രദേശങ്ങളിലാണ് കണ്ടു വരുന്നത്.
ഉപയോഗങ്ങൾ
തടി, വിറക്,ടാനിൻ എന്നിവയ്ക്ക് ഉപയോഗിക്കുന്നു. ഇല നല്ല കാലിത്തീറ്റയാണ്.
പുറത്തേക്കുള്ള കണ്ണികൾ
വർഗ്ഗം:കണ്ടലുകൾ വർഗ്ഗം:കുറ്റിച്ചെടികൾ വർഗ്ഗം:പുഷ്പിക്കുന്ന സസ്യങ്ങൾ
മല്ലി മസ്താൻ ബാബു
പർവ്വതാരോഹണ രംഗത്തെ നിരവധി നേട്ടങ്ങൾക്കുടമയായിരുന്നു മല്ലി മസ്താൻ ബാബു. സെവൻ സമ്മിറ്റ്‌സ് (ഏഴു ഭൂഖണ്ഡങ്ങളിലെ ഉയരം കൂടിയ കൊടുമുടികൾ) ഏറ്റവും കുറഞ്ഞ സമയം കൊണ്ട് താണ്ടിയ ആളാണ് മസ്താൻ. 2006 ജനവരി 19 നും ജൂലൈ 10 നും ഇടയിലുള്ള 172 ദിവസങ്ങൾക്കിടെയാണ് അദ്ദേഹം ഈ ഗിന്നസ് റെക്കോഡ് സ്വന്തമാക്കിയത്.
ജീവിതരേഖ
1970, സപ്തംബർ മൂന്നിന് ആന്ധ്രാ സംസ്ഥാനത്തെ നെല്ലൂരിൽ ഒരു സാധാരണ കുടുംബത്തിൽ ജനിച്ചു. സൈനിക സ്കൂളിൽ പഠിക്കവെ കണ്ട എവറസ്റ്റ് കീഴടക്കൽ ശ്രമത്തിൽ മരണപ്പെട്ട ഉദയകുമാറിന്റെ പ്രതിമ കണ്ടത് അദ്ദേഹത്തെ പർവ്വതാരോണത്തിലേക്ക് ആകർഷിച്ചു. ഐ.ഐ.എം കൊൽക്കത്ത, ഐ.ഐ.ടി ഖരഖ്പുർ, എൻ.ഐ.ടി ജംഷഡ്പുർ എന്നീ വിവിധ സ്ഥാപനങ്ങളിൽ നിന്നായി എംബിഎയും എംടെക്കും ഉൾപ്പെടെയുള്ള ബിരുദങ്ങൾ നേടി. 1998 മുതൽ 2000 വരെ സത്യം കമ്പ്യൂട്ടേഴ്സിൽ ജോലി ചെയ്തു.
സെവൻ സമ്മിറ്റ്‌സ് എന്നറിയപ്പെടുന്ന വിൻസം മാസിഫ് (അന്റാർട്ടിക്ക), അകൊൻകാഗ്വ (തെക്കേ അമേരിക്ക), കിളിമാഞ്ചാരോ (ആഫ്രിക്ക), കുസിയാസ്‌കൂ (ഓസ്‌ട്രേലിയ), എവറസ്റ്റ് (ഏഷ്യ), എൽബ്രസ് (യൂറോപ്പ്), മക്കിൻലി (ഉത്തര അമേരിക്ക) എന്നീ കൊടുമുടികൾ ഒരു ആഴ്ചയിലെ വ്യത്യസ്ത ദിവസങ്ങളിൽ കീഴടക്കിയ ഏക വ്യക്തിയാണ് മല്ലി മസ്താൻ. സെവൻ സമ്മിറ്റ്‌സ് പൂർത്തിയാക്കുന്ന ആദ്യ ഇന്ത്യക്കാരനായിരുന്നു.
മരണം
ലാറ്റിനമേരിക്കയിലെ ആൻഡസ് പർവ്വതനിര കയറുന്നതിനിടെ 2015 മാർച്ച് 24-ന് വഴി പരിശോധിക്കാനായി ഒറ്റയ്ക്ക് പോയ ഈ മല്ലിയുടെ മൃതദേഹം ഏപ്രിൽ 4 ന് കണ്ടെത്തി.
അവലംബം
വർഗ്ഗം:എവറസ്റ്റ് കീഴടക്കിയവർ വർഗ്ഗം:പർവ്വതാരോഹകർ വർഗ്ഗം:ഇന്ത്യൻ പർവതാരോഹകർ
ലോറൻസ് ടുബിയാന
ഒരു ഫ്രഞ്ച് സാമ്പത്തിക ശാസ്ത്രജ്ഞയും അക്കാദമിക്കും നയതന്ത്രജ്ഞയുമാണ് ലോറൻസ് ടുബിയാന (ജനനം 1951). പാരീസിലെ 2015 ലെ COP21 കാലാവസ്ഥാ വ്യതിയാന സമ്മേളനത്തിന്റെ ഫ്രാൻസിന്റെ കാലാവസ്ഥാ വ്യതിയാന അംബാസഡറായും പ്രത്യേക പ്രതിനിധിയായും അവർ സേവനമനുഷ്ഠിച്ചു. തത്ഫലമായുണ്ടായ പാരീസ് കരാറിന്റെ പ്രധാന ആർക്കിടെക്റ്റായി അവർ അംഗീകരിക്കപ്പെട്ടു.
ആദ്യകാല ജീവിതവും വിദ്യാഭ്യാസവും
ടുബിയാന 1951 ൽ അൾജീരിയയിലെ ഓറാനിലാണ് ജനിച്ചത്. പുകയിലയോടും സിനിമയോടും താൽപ്പര്യമുള്ള ഒരു സംരംഭകനായ അവരുടെ പിതാവ് ഒരു സ്ഥാപിത ജൂത അൾജീരിയൻ കുടുംബത്തിൽ നിന്നാണ് വന്നത്. അവരുടെ അമ്മയും മുത്തശ്ശിയും ഗ്രീക്ക് കത്തോലിക്കാ കുടിയേറ്റക്കാരും അൾജീരിയയിലെ ആധുനിക സ്വീഡിഷ് ഫർണിച്ചറുകൾ ഇറക്കുമതി ചെയ്തവരുമായിരുന്നു. ചെറുപ്പം മുതലേ അവർ രാഷ്ട്രീയത്തിൽ താൽപര്യം വളർത്തി.
1980-90 കൾ
ടുബിയാന അന്നത്തെ സാമ്പത്തിക ശാസ്ത്ര പ്രൊഫസറായ ലയണൽ ജോസ്പിന്റെ സഹായിയായി സ്കൗക്സിലെ യൂണിവേഴ്സിറ്റി ടെക്നോളജി ഇൻസ്റ്റിറ്റ്യൂട്ടിൽ ജോലി ചെയ്തു.
1980 കളിൽ, വടക്ക്-തെക്ക് സഹകരണം, ഭക്ഷണം, കൃഷി എന്നീ വിഷയങ്ങളിൽ ഉൾപ്പെട്ട സോളാഗ്രൽ എന്ന എൻ‌ജി‌ഒ സ്ഥാപിക്കുകയും നയിക്കുകയും ചെയ്തു.
ടുബിയാന INRA (1995-2002) ലെ റിസർച്ച് ഡയറക്ടറും മോണ്ട്പെല്ലിയറിലെ (1992-1997) എകോൾ നാഷണൽ‌ സൂപ്പർ‌യൂർ‌ അഗ്രോണോമിക്കിലെ അസോസിയേറ്റ് പ്രൊഫസറുമായിരുന്നു.
2000 കൾ
2001 ൽ ടുബിയാന ഇൻസ്റ്റിറ്റ്യൂട്ട് ഫോർ സസ്റ്റെയിനബിൾ ഡവലപ്മെന്റ് ആൻഡ് ഇന്റർനാഷണൽ റിലേഷൻസ് (ഐഡിഡിആർഐ) സ്ഥാപിച്ചു. 2003 ൽ സയൻസസ് പോയിലെ സുസ്ഥിര വികസന ചെയർ പ്രൊഫസറും ഡയറക്ടറുമായി നിയമിക്കപ്പെട്ടു. കൊളംബിയ യൂണിവേഴ്സിറ്റി സ്കൂൾ ഓഫ് ഇന്റർനാഷണൽ ആൻഡ് പബ്ലിക് അഫയേഴ്സിലെ (2004-2014) വിസിറ്റിംഗ് പ്രൊഫസറായിരുന്നു.
2009 ലെ കോപ്പൻഹേഗനിൽ നടന്ന COP15 കാലാവസ്ഥാ വ്യതിയാന സമ്മേളനത്തിനുള്ള തയ്യാറെടുപ്പുകളുമായി ടുബിയാന ഫ്രഞ്ച് അധികാരികളെ സഹായിച്ചു.
2009 മെയ് മാസത്തിൽ ഫ്രഞ്ച് വിദേശകാര്യ മന്ത്രാലയത്തിൽ ഗ്ലോബൽ പബ്ലിക് ഗുഡ്സ് ഡയറക്ടറേറ്റ് സൃഷ്ടിക്കുകയും നയിക്കുകയും ചെയ്തു.
2010 കൾ
2012 ലെ ഫ്രഞ്ച് പ്രസിഡന്റ് തിരഞ്ഞെടുപ്പിന് മുന്നോടിയായി, സ്ഥാനാർത്ഥി ഫ്രാങ്കോയിസ് ഹോളണ്ടിനെ പിന്തുണച്ച് നിരവധി സാമ്പത്തിക വിദഗ്ധരുടെ അപ്പീലിൽ ടുബിയാന ഒപ്പുവച്ചു.
പുറംകണ്ണികൾ
വർഗ്ഗം:1951-ൽ ജനിച്ചവർ വർഗ്ഗം:ഫ്രഞ്ച് പരിസ്ഥിതി പ്രവർത്തകർ
ടി.ടി. കൃഷ്ണമാചാരി
ഇന്ത്യയുടെ മുൻ ധനകാര്യ മന്ത്രിയായിരുന്നു തിരുവെല്ലൂർ തട്ടൈ കൃഷ്ണമചാരി. 1956–1958, 1964-1966 കാലഘട്ടങ്ങളിലായിരുന്നു ഇദ്ദേഹം ധനകാര്യമന്ത്രിപദം വഹിച്ചത്. 1956ൽ സ്ഥാപിതമായ നാഷണൽ കൗൺസിൽ ഓഫ് അപ്ലൈഡ് എക്കൊണോമിക്ക് റിസർച്ചിന്റെ (NCAER) ആദ്യ ഭരണസമിതിയിലെ സ്ഥാപക അംഗവുമായിരുന്നു ഇദ്ദേഹം. TTK എന്ന ഓമനപ്പേരിലറിയപ്പെട്ടിരുന്ന ഇദ്ദേഹം മദ്രാസ് ക്രിസ്ത്യൻ കോളേജിൽനിന്നാണ് (MCC) ബിരുദം നേടിയത്. പിന്നീട് ഇദ്ദേഹം MCCയിലെ ഇക്കണോമിക്ക്സ് വിഭാഗത്തിൽ വിസിറ്റിങ് പ്രൊഫസറുമായിരുന്നു.
1928- ൽ കൃഷ്ണമാചാരി സ്ഥാപിച്ച വ്യാപാര സമുച്ചയമാണ് ടിടികെ ഗ്രുപ്പ് (TTK Group). അവരുടെ, പ്രസ്റ്റീജ് എന്ന ബ്രാൻഡ് പ്രസിദ്ധമാണ്. സ്വതന്ത്ര ഇന്ത്യയിൽ അഴിമതിയാരോപണം മൂലം രാജിവച്ച ആദ്യ മന്ത്രിയുമായിരുന്നു ഇദ്ദേഹം.
പുറംകണ്ണികൾ
വർഗ്ഗം:1899-ൽ ജനിച്ചവർ വർഗ്ഗം:1974-ൽ മരിച്ചവർ വർഗ്ഗം:രണ്ടാം ലോക്‌സഭയിലെ അംഗങ്ങൾ വർഗ്ഗം:ഇന്ത്യയുടെ ധനകാര്യ മന്ത്രിമാർ വർഗ്ഗം:മദ്രാസ് ക്രിസ്ത്യൻ കോളേജിലെ പൂർവ്വ വിദ്യാർത്ഥികൾ വർഗ്ഗം:ഭരണഘടനാ നിർമ്മാണസഭയിലെ അംഗങ്ങൾ
ക്യാംമ്പെൽ ദ്വീപ്
ന്യൂസിലാന്റിലെ അന്റാർട്ടിക്കിനടുത്തുള്ള മനുഷ്യവാസമില്ലാത്ത ദ്വീപാണ് കാമ്പ്‌ബെൽ ദ്വീപ് - Campbell Island / Motu Ihupuku. കാമ്പ്‌ബെൽ ദ്വീപസമൂഹത്തിന്റെ ഭാഗമാണിത്. 112.68 ചതുരശ്ര കി. മീ. വിസ്തൃതിയുണ്ട്. ഈ ദ്വീപിനു ചുറ്റുപാടുമായി അനേകം ഒറ്റപ്പെട്ട പാറകളും സ്തൂപസമാനപാറക്കെട്ടുകളും ദ്വീപുസമാന അവശിഷ്ട ദ്വീപുകളും കാണാനാകും. ഡെന്റ് ദ്വീപ്, ഫോളി ദ്വീപ് എന്നിവ ഇവയിൽചിലതാണ്. ഇതിൽ ഉൾപ്പെടുന്ന ജാക്യുമാർട്ട് ദ്വീപ് ന്യൂസിലാന്റിന്റെ തെക്കേ അറ്റവും അതിരുമാണ്. കാമ്പ്‌ബെൽ ദ്വീപ് പർവ്വതങ്ങൾ നിറഞ്ഞതാണ്. 500 മീറ്ററോളം (1,640 അടി)(ഉയരമുള്ള പർവ്വതങ്ങൾ ഇവിടെയുണ്ട്. കാമ്പ്‌ബെൽ ദ്വീപ് യുനെസ്കോയുടെ ലോകപൈതൃക പട്ടികയിൽ സ്ഥാനം പിടിച്ചിട്ടുണ്ട്.
ദ ലെജന്റ് ഓഫ് ദ ലെയ്ഡി ഓഫ് ദ ഹേതർ
ദ ലെയ്ഡി ഓഫ് ദ ഹേതർ, വിൽ ലോവ്‌സൺ എന്ന എഴുത്തുകാരന്റെ നോവൽ ആകുന്നു. കാമ്പ്‌ബെൽ ദ്വീപിൽവച്ച് മരണമടഞ്ഞ കാപ്റ്റൻ ഹാസൽബർഗിന്റെ മരണത്തെ ചുറ്റിപ്പറ്റിയുള്ള സംഭവവികാസങ്ങൾ യാഥാർത്ഥ്യവും ഭാവനയും കൂട്ടിക്കുഴച്ച് ആവിഷ്കരിച്ചതാണ് ഈ നോവൽ.
കാലാവസ്ഥ
സമുദ്രവുമായി ബന്ധപ്പെട്ട തുന്ദ്ര കാലാവസ്ഥയാണിവിടെയുള്ളത്.
പുറത്തേയ്ക്കുള്ള കണ്ണികൾ
വർഗ്ഗം:Islands of Campbell Island, New Zealand വർഗ്ഗം:New Zealand subantarctic islands വർഗ്ഗം:Seabird colonies വർഗ്ഗം:Island restoration വർഗ്ഗം:Important Bird Areas of New Zealand വർഗ്ഗം:Subantarctic islands വർഗ്ഗം:Remote islands വർഗ്ഗം:ന്യൂസിലാന്റിലെ ദ്വീപുകൾ
ഇന്ത്യൻ ഏകദിന ക്രിക്കറ്റ് നായകന്മാരുടെ പട്ടിക
1974ലാണ് ഇന്ത്യ ആദ്യമായി ഏകദിന ക്രിക്കറ്റിൽ മത്സരിക്കുന്നത്. അതിനുശേഷം 21 കളിക്കാർ ഇന്ത്യൻ ഏകദിന ടീമിന്റെ നായകസ്ഥാനത്ത് എത്തിയിട്ടുണ്ട്. അജിത് വഡേകറായിരുന്നു ഇന്ത്യയുടെ ആദ്യ ഏകദിന ക്യാപ്റ്റൻ. ഏറ്റവും അധിക മത്സരങ്ങളിൽ ഇന്ത്യയെ നയിച്ചത് മൊഹമ്മദ് അസ്‌ഹറുദ്ദീനാണ് (174). എം.എസ്. ധോണിക്കാണ് ഇന്ത്യൻ നായകന്മാരിൽ ഏറ്റവുമധികം വിജയശതമാനമുള്ളത് (63%). ഇതുവരെ രണ്ടു നായകന്മാർ ഇന്ത്യയെ ലോകകപ്പ് വിജയത്തിലേക്ക് നയിച്ചിട്ടുണ്ട്. കപിൽ ദേവ് (1983), എം.എസ്. ധോണി (2011) എന്നിവരാണ് ഇന്ത്യയെ ലോകകപ്പ് വിജയത്തിലേക്ക് നയിച്ചവർ.
അവലംബം
വർഗ്ഗം:ഇന്ത്യൻ ക്രിക്കറ്റ്
മഴത്തുള്ളൻ ശലഭം
ഈ ശലഭത്തിന്റെ വ്യത്യസ്ത ഉപവർഗ്ഗങ്ങൾ ശ്രീലങ്ക, കേരളം, തമിഴ്നാട്, കർണ്ണാടക സംസ്ഥാനങ്ങളിലെ പശ്ചിമഘട്ടപ്രദേശങ്ങൾ, വടക്കുകിഴക്കൻ സംസ്ഥാനങ്ങൾ എന്നിവിടങ്ങളിൽ കണ്ടുവരുന്നു. B. v. subditus, B. v. hampsoni എന്നിവയാണ് കേരളത്തിൽ കണ്ടുവരുന്നത്.
വിവരണം
ചിറകുപുറത്തിനു ഇരുണ്ട നിറമാണ്. പുറത്ത് മങ്ങിയ പുള്ളിയുമുണ്ട്. പിൻചിറകിന്റെ പുറത്ത് പുള്ളി കാണപ്പെടുന്നില്ല. മുൻചിറകിന്റെ അടിവശത്തിനു മിക്കവാറും കറുത്തനിറമാണ്. പിൻചിറകിന്റെ അടിയിൽ മഞ്ഞയിൽ തവിട്ടുപുള്ളിയുമുണ്ട്.
ജെറിയാട്രിക്സ്
പ്രായമായവരുടെ ആരോഗ്യ പരിരക്ഷയിൽ ശ്രദ്ധ കേന്ദ്രീകരിക്കുന്ന വൈദ്യശാസ്ത്ര ശാഖയാണ് ജെറിയാട്രിക്സ് അഥവാ ജെറിയാട്രിക് മെഡിസിൻ. പ്രായമായവരിൽ രോഗങ്ങളെയും വൈകല്യങ്ങളെയും തടയുകയും ചികിത്സിക്കുകയും ചെയ്യുന്നതിലൂടെ ആരോഗ്യം പ്രോത്സാഹിപ്പിക്കുകയാണ് ഇതിന്റെ ലക്ഷ്യം. പ്രായമായ ആളുകളുടെ പരിചരണത്തിൽ വിദഗ്ദ്ധനായ ഒരു ജെറിയാട്രീഷ്യൻ അല്ലെങ്കിൽ ജെറിയാട്രിക് ഫിസിഷ്യൻ്റെ പരിചരണത്തിന് കീഴിൽ വരുന്നതിന് രോഗികൾക്ക് ഒരു നിശ്ചിത പ്രായമില്ല. മറിച്ച്, ഈ തീരുമാനം നിർണ്ണയിക്കുന്നത് വ്യക്തിഗത രോഗിയുടെ ആവശ്യങ്ങളും ഒരു സ്പെഷ്യലിസ്റ്റിന്റെ ലഭ്യതയുമാണ്. വയസ്സാകുന്ന പ്രക്രിയയെക്കുറിച്ചുള്ള പഠനമായ ജെറോന്റോളജി, പ്രായമായവരുടെ പരിചരണം ആയ ജെറിയാട്രിക്സ് എന്നിവ തമ്മിലുള്ള വ്യത്യാസം ശ്രദ്ധിക്കേണ്ടതാണ്. ഗ്രീക്ക് പദങ്ങളായ γέρων ഗെറോൺ (അർത്ഥം "വൃദ്ധൻ" ), "വൈദ്യൻ" എന്ന് അർത്ഥം വരുന്ന ιατρός ''ഇയാത്രൊസ്. എന്നീ പദങ്ങളിൽ നിന്നാണ് ജെറിയാട്രിക്സ് എന്ന വാക്കുണ്ടായത്.'' ജെറിയാട്രിക്സിനെ ചിലപ്പോൾ മെഡിക്കൽ ജെറോന്റോളജി എന്നും വിളിക്കുന്നു.
ഭാവി
ലഘുചിത്രം|300x300ബിന്ദു| [[നോർവെ|നോർവേയിലെ ഒരു നഴ്സിംഗ് ഹോമിലെ വൃദ്ധൻ]]
മുതിർന്നവർക്കുള്ള മരുന്നും ജെറിയാട്രിക് മരുന്നും തമ്മിലുള്ള വ്യത്യാസങ്ങൾ
പ്രായമായ വ്യക്തിയുടെ തനതായ ആവശ്യങ്ങളിൽ ശ്രദ്ധ കേന്ദ്രീകരിക്കുന്നതിനാൽ പ്രായപൂർത്തിയായവർക്കുള്ള ചികിത്സയിൽ നിന്ന് ജെറിയാട്രിക്സ് വ്യത്യാസപ്പെട്ടിരിക്കുന്നു. പ്രായമായ ശരീരം ചെറുപ്പക്കാരുടെ ശരീരത്തിൽ നിന്ന് ഫിസിയോളജിക്കൽ വ്യത്യസ്തമാണ്, വാർദ്ധക്യകാലത്ത് വിവിധ അവയവവ്യവസ്ഥകളുടെ തകർച്ച പ്രകടമാകുന്നു. മുമ്പത്തെ ആരോഗ്യ പ്രശ്നങ്ങളും ജീവിതശൈലിയും വ്യത്യസ്ത ആളുകളിൽ രോഗങ്ങളുടെയും ലക്ഷണങ്ങളുടെയും വ്യത്യസ്തമായ ഒരു കൂട്ടം സൃഷ്ടിക്കുന്നു. രോഗലക്ഷണങ്ങളുടെ രൂപം അവയവങ്ങളിൽ അവശേഷിക്കുന്ന ആരോഗ്യകരമായ കരുതൽ ശേഖരത്തെ ആശ്രയിച്ചിരിക്കുന്നു. ഉദാഹരണത്തിന്, പുകവലിക്കാർ അവരുടെ ശ്വസനവ്യവസ്ഥയുടെ ഫിസിയോളജിക്കൽ റിസർവ് നേരത്തെയും വേഗത്തിലും ഉപയോഗിക്കുന്നു.
ജെറിയാട്രീഷ്യൻമാര വയോജന രോഗങ്ങളും സാധാരണ വാർദ്ധക്യത്തിന്റെ ഫലങ്ങളും തമ്മിൽ വേർതിരിക്കുന്നു. ഉദാഹരണത്തിന്, വൃക്കസംബന്ധമായ തകരാറുകൾ വാർദ്ധക്യത്തിന്റെ ഭാഗമാകാം, പക്ഷേ യൂറിനറി ഇൻകോണ്ടിനൻസും വൃക്ക തകരാറും വാർദ്ധക്യസഹജമല്ല. നിലവിലുള്ള രോഗങ്ങളെ ചികിത്സിക്കാനും ആരോഗ്യകരമായ വാർദ്ധക്യം നേടാനും ജെറിയാട്രീഷ്യൻമാർ ലക്ഷ്യമിടുന്നു. ഒന്നിലധികം വിട്ടുമാറാത്ത അവസ്ഥകളുടെ പശ്ചാത്തലത്തിൽ രോഗിയുടെ ഏറ്റവും ഉയർന്ന മുൻ‌ഗണനകൾക്കനുസരിച്ച് ആരോഗ്യം സംരക്ഷിക്കുന്നതിലും ജെറിയാട്രീഷ്യൻമാർ ശ്രദ്ധ കേന്ദ്രീകരിക്കുന്നു.
വർദ്ധിച്ച സങ്കീർണ്ണത
അവയവങ്ങളിലെ ഫിസിയോളജിക്കൽ റിസർവ് കുറയുന്നത് പ്രായമായവർക്ക് ചിലതരം രോഗങ്ങൾ ഉണ്ടാക്കുകയും നേരിയ പ്രശ്‌നങ്ങളിൽ നിന്ന് കൂടുതൽ സങ്കീർണതകൾ ഉണ്ടാക്കുകയും ചെയ്യുന്നു (മിതമായ ഗ്യാസ്ട്രോഎന്റൈറ്റിസിൽ നിന്നുള്ള നിർജ്ജലീകരണം പോലുള്ളവ). ഒന്നിലധികം പ്രശ്നങ്ങൾ കൂടിച്ചേർന്നും വരാം. പ്രായമായവരിൽ നേരിയ പനി ആശയക്കുഴപ്പമുണ്ടാക്കാം, ഇത് വീഴ്ചയിലേക്കും കൈമുട്ടിന്റെ ഒടിവിലേക്കും നയിച്ചേക്കാം ("തകർന്ന ഹിപ്").
പ്രായമായവർക്ക് മരുന്നുകളിൽ പ്രത്യേക ശ്രദ്ധ ആവശ്യമാണ്. പ്രായമായ ആളുകൾ പ്രത്യേകിച്ച് പോളിഫാർമസിക്ക് വിധേയരാകുന്നു (ഒന്നിലധികം മരുന്നുകൾ കഴിക്കുന്നു). ചില പ്രായമായവർക്ക് ഒന്നിലധികം മെഡിക്കൽ വൈകല്യങ്ങളുണ്ട്; ചിലർക്ക് ധാരാളം മരുന്നുകൾ ആവശ്യമായി വരാം. ഈ പോളിഫാർമസി ഡ്രഗ് ഇൻ്ററാക്ഷൻ്റെയും ഡ്രഗ് റിയാക്ഷൻ്റെയും അപകടസാധ്യത വർദ്ധിപ്പിക്കും. ഒരു പഠനത്തിൽ, പ്രായപൂർത്തിയായവർ പ്രിസ്ക്രിപ്ഷൻ, നോൺ-പ്രിസ്ക്രിപ്ഷൻ മരുന്നുകൾ ഒരുമിച്ച് സാധാരണയായി ഉപയോഗിക്കാറുണ്ടെന്ന് കണ്ടെത്തി, ഇതിൽ 25-ൽ 1 വ്യക്തിക്ക് ഡ്രഗ് -ഡ്രഗ് ഇൻ്ററാക്ഷന് സാധ്യതയുണ്ട്. ഡ്രഗ് മെറ്റബൊളൈറ്റ്സ് കൂടുതലും വൃക്കകളോ കരളോ ഉപയോഗിച്ച് പുറന്തള്ളുന്നു, പ്രായമായവരിൽ ഇതിൽ പ്രശ്നങ്ങൾ ഉണ്ടാകാൻ സാധ്യത ഉള്ളതിനാൽ, മരുന്ന് ക്രമീകരണം ആവശ്യമാണ്.
പ്രായമായവരിൽ രോഗത്തിന്റെ അവതരണം അവ്യക്തവും നിർദ്ദിഷ്ടമല്ലാത്തതുമായിരിക്കാം. (ഉദാഹരണത്തിന്, ന്യൂമോണിയയിൽ, ചെറുപ്പക്കാരിൽ കാണുന്ന ഉയർന്ന പനിക്കും ചുമയ്ക്കും പകരം പ്രായമായവരിൽ കുറഞ്ഞ ഗ്രേഡ് പനി മാത്രമേ ഉണ്ടാകു എന്നതിനാൽ ആശയക്കുഴപ്പം ഉണ്ടാകാം.) ചില പ്രായമായ ആളുകൾക്ക് അവരുടെ ലക്ഷണങ്ങളെ വാക്കുകളിൽ വിവരിക്കാൻ പ്രയാസമാണ്, പ്രത്യേകിച്ചും രോഗം ആശയക്കുഴപ്പമുണ്ടാക്കുന്നുവെങ്കിൽ അല്ലെങ്കിൽ അവർക്ക് വൈജ്ഞാനിക വൈകല്യമുണ്ടെങ്കിൽ. ഡെറിലിയം പോലുള്ള പ്രശ്നം പ്രായമായവരിൽ മലബന്ധം പോലുള്ള ഒരു ചെറിയ പ്രശ്‌നങ്ങൾ മൂലമൊ അല്ലെങ്കിൽ ഹൃദയാഘാതം പോലെ ഗുരുതരവും ജീവന് ഭീഷണിയുമായതോ ആയ പ്രശ്നങ്ങൾ മൂലമോ ആകാം. മൂലകാരണം കണ്ടെത്താൻ കഴിയുമെങ്കിൽ ഈ പ്രശ്‌നങ്ങളിൽ പലതും ചികിത്സിക്കാവുന്നവയാണ്
ജെറിയാട്രിക് ജയൻ്റ്സ്സ്
പ്രായമായവരിൽ പ്രത്യക്ഷപ്പെടുന്ന വൈകല്യത്തിന്റെ പ്രധാന വിഭാഗങ്ങളാണ് ജെറിയാട്രിക് ജയൻ്റ്സ് എന്ന് വിളിക്കപ്പെടുന്നത്. അചഞ്ചലത, അസ്ഥിരത, അജിതേന്ദ്രിയത്വം, ബുദ്ധിശക്തി / ഓർമ്മ പ്രശ്നങ്ങൾ എന്നിവ ഇതിൽ ഉൾപ്പെടുന്നു.
വാർദ്ധക്യത്തിനൊപ്പം മസിൽ മാസ് കുറയുന്ന സാർകോപീനിയ, വയോജന ജനസംഖ്യയിലെ അപകടസാധ്യത, അസ്ഥിരത, അചഞ്ചലത, വൈകല്യം എന്നിവയ്ക്ക് ഒരു പ്രധാന കാരണമാണ്.
കാഴ്ചവൈകല്യവും കേൾവി പ്രശ്നങ്ങളും പ്രായമായവരിൽ സാധാരണയുണ്ടാകുന്ന വിട്ടുമാറാത്ത പ്രശ്നങ്ങളാണ്. ശ്രവണ പ്രശ്നങ്ങൾ സാമൂഹിക ഒറ്റപ്പെടലിനും വിഷാദത്തിനും ആശ്രയത്വത്തിനും ഇടയാക്കും. ഇത് മൂലം വ്യക്തിക്ക് മറ്റ് ആളുകളുമായി സംസാരിക്കാനോ ടെലിഫോണിലൂടെ വിവരങ്ങൾ സ്വീകരിക്കാനോ ബാങ്കിലോ സ്റ്റോറിലോ ഒരു വ്യക്തിയുമായി സംസാരിക്കുന്നത് പോലുള്ള ലളിതമായ ഇടപാടുകളിൽ ഏർപ്പെടാനോ കഴിയില്ല. കാഴ്ച പ്രശ്‌നങ്ങൾ‌ വീഴ്ചയിലേക്ക് നയിക്കുന്നു, രേഖാമൂലമുള്ള നിർദ്ദേശങ്ങൾ‌ വായിക്കാൻ‌ കഴിയാത്തതിനാൽ‌ മരുന്ന്‌ തെറ്റായി എടുക്കുന്നു എന്നിങ്ങനെ മറ്റ് പ്രശ്നങ്ങളും ഉണ്ട്.
പ്രായോഗിക ആശങ്കകൾ
പ്രവർത്തനപരമായ കഴിവുകൾ, സ്വാതന്ത്ര്യം, ജീവിതനിലവാരം എന്നിവ ജെറിയാട്രീഷ്യൻസിനും അവരുടെ രോഗികൾക്കും വളരെയധികം ആശങ്കയുണ്ടാക്കുന്നു. പ്രായമായ ആളുകൾ പൊതുവെ കഴിയുന്നിടത്തോളം സ്വതന്ത്രമായി ജീവിക്കാൻ ആഗ്രഹിക്കുന്നു, അതിന് സ്വയം പരിചരണത്തിലും ദൈനംദിന ജീവിതത്തിലെ മറ്റ് പ്രവർത്തനങ്ങളിലും ഏർപ്പെടാൻ അവർക്ക് കഴിയേണ്ടതുണ്ട്. ഒരു ജ്റിയാട്രീഷ്യന് മുതിർന്നവർക്കുള്ള പരിചരണ ഓപ്ഷനുകളെക്കുറിച്ചുള്ള വിവരങ്ങൾ നൽകാൻ കഴിഞ്ഞേക്കാം, കൂടാതെ ആളുകളെ ഹോം കെയർ സേവനങ്ങൾ, വിദഗ്ദ്ധരായ നഴ്സിംഗ് സൌകര്യങ്ങൾ, ഹോസ്പിസ് എന്നിവയിലേക്ക് ഉചിതമായ രീതിയിൽ നിർദ്ദേശിക്കാനും കഴിയും.
ഉപവിഭാഗങ്ങളും അനുബന്ധ സേവനങ്ങളും
പ്രായമായവരിൽ സാധാരണയായി കാണപ്പെടുന്ന ചില രോഗങ്ങൾ ചെറുപ്പക്കാരിൽ അപൂർവമാണ്, ഉദാ. ഡിമെൻഷ്യ, ഡിലൈറിയം, ഫാൾസ്. സൊസൈറ്റികൾ‌ വികസിക്കുന്നതിന് അനുസരിച്ച്‌ ജെറിയാട്രിക്സുമായി ബന്ധപ്പെട്ട നിരവധി സേവനങ്ങൾ‌ ഉയർന്നുവന്നു.
ചരിത്രം
പരമ്പരാഗത ഇന്ത്യൻ വൈദ്യശാസ്ത്ര സമ്പ്രദായമായ ആയുർവേദത്തിലെ എട്ട് ശാഖകളിലൊന്നായ ജര അല്ലെങ്കിൽ രസായനം ജെറിയാട്രിക്സിന് സമാനമാണ്. അകാല വാർദ്ധക്യം മൂലമുണ്ടാകുന്ന ക്ഷീണവും ശാരീരിക ക്ഷീണവും മോശം ഭക്ഷണക്രമത്തിന്റെ ഫലമായി ഉണ്ടാകുന്നുവെന്ന് ചരകൻ വിശേഷിപ്പിച്ചു. പ്രായമായ രോഗികൾ അമിതമായ ശാരീരികമോ മാനസികമോ ആയ ബുദ്ധിമുട്ട് ഒഴിവാക്കുകയും ഭാരം കുറഞ്ഞതും എന്നാൽ പോഷകസമൃദ്ധവുമായ ഭക്ഷണം കഴിക്കുകയും ചെയ്യണമെന്ന് ചരക സംഹിത ശുപാർശ ചെയ്യുന്നു.
ബൈസന്റൈൻ സാമ്രാജ്യത്തിലെ നിരവധി വൈദ്യന്മാർ ജെറിയാട്രിക്സ് പഠിച്ചിട്ടുണ്ട്, അമീഡയിലെ ആറ്റിയസ് പോലുള്ള ഡോക്ടർമാർ ഈ മേഖലയിൽ വിദഗ്ധരായിരുന്നു. ശരീര കോശങ്ങളിലെ ഈർപ്പം നഷ്ടപ്പെടുന്നതുമൂലം ഉണ്ടാകുന്ന മാരസ്മസ്സിന്റെ സ്വാഭാവികവും അനിവാര്യവുമായ രൂപമായാണ് വാർദ്ധക്യ പ്രക്രിയയെ ട്രാലെസിലെ അലക്സാണ്ടർ വീക്ഷിച്ചത്. ഏഷ്യസിന്റെ കൃതികൾ വാർദ്ധക്യത്തിന്റെ മാനസികവും ശാരീരികവുമായ ലക്ഷണങ്ങളെ വിവരിക്കുന്നു. തിയോഫിലസ് പ്രോട്ടോസ്പതാരിയസ്, ജോവാൻസ് ആക്റ്റുവാരിയസ് എന്നിവരും അവരുടെ മെഡിക്കൽ പ്രവർത്തനങ്ങളിൽ ഈ വിഷയം ചർച്ച ചെയ്തു. ബൈസന്റൈൻ ഡോക്ടർമാർ സാധാരണയായി ഒറിബാസിയസിന്റെ കൃതികൾ പരാമർശിച്ച് പ്രായമായ രോഗികൾ "ചൂടും ഈർപ്പവും" നൽകുന്ന ഭക്ഷണങ്ങൾ അടങ്ങിയ ഭക്ഷണം കഴിക്കാൻ ശുപാർശ ചെയ്യുകയും ചെയ്തു. പതിവായി കുളിക്കുക, മസാജ് ചെയ്യുക, വിശ്രമിക്കുക, തീവ്രത കുറഞ്ഞ വ്യായാമങ്ങൾ ചെയ്യുക എന്നിവയും അവർ ശുപാർശ ചെയ്തു.
1025-ൽ അവിസെന്ന എഴുതിയ ദി കാനൻ ഓഫ് മെഡിസിനിൽ, എന്തുകൊണ്ട് "പഴയ ആളുകൾക്ക് ധാരാളം ഉറക്കം ആവശ്യമാണ്", അവരുടെ ശരീരത്തെ എണ്ണയിൽ അഭിഷേകം ചെയ്യേണ്ടത് എങ്ങനെയാണ് എന്നും മറ്റും വിശദീകരിക്കുകയും, നടത്തം അല്ലെങ്കിൽ കുതിരസവാരി പോലുള്ള വ്യായാമങ്ങൾ നിർദ്ദേശിക്കുകയും ചെയ്തിരുന്നു. കാനൺ തീസിസ് മൂന്നിൽ പ്രായമായവർക്കുള്ള ഭക്ഷണക്രമം വിശദീകരിക്കുകയും ചെയ്തിരുന്നു.
അറബ് വൈദ്യനായ അൽജിസാർ (സിർക്ക 898–980) പ്രായമായവരുടെ മരുന്നും ആരോഗ്യവും സംബന്ധിച്ച് ഒരു പുസ്തകം എഴുതി. ഉറക്ക തകരാറുകളെക്കുറിച്ചും മറന്നുപോകുന്നതിനെക്കുറിച്ചും ഓർമ്മ എങ്ങനെ ശക്തിപ്പെടുത്താം എന്നതിനെക്കുറിച്ചും ഉള്ള പുസ്തകങ്ങളും, മരണകാരണങ്ങളെക്കുറിച്ചുള്ള ഒരു പ്രബന്ധവും അദ്ദേഹം എഴുതി. ഒൻപതാം നൂറ്റാണ്ടിലെ മറ്റൊരു അറബ് വൈദ്യൻ, നെസ്റ്റോറിയൻ ക്രിസ്ത്യൻ പണ്ഡിതൻ ഹുനെൻ ഇബ്നു ഇഷാക്കിന്റെ മകൻ ഇഷാഖ് ഇബ്നു ഹുനെൻ (മരണം 910), മറന്നുപോകുന്നതിനെക്കുറിച്ചുള്ള ഗ്രന്ഥം ആയ Treatise on Drugs for Forgetfulness എഴുതി.
ജോർജ്ജ് ഡേ 1849 ൽ ജെറിയാട്രിക് മെഡിസിൻ വിഷയത്തെക്കുറിച്ചുള്ള ആദ്യത്തെ പ്രസിദ്ധീകരണങ്ങളിലൊന്നായ ഡിസീസസ് ഓഫ് അഡ്വാൻസ്ഡ് ലൈഫ് പ്രസിദ്ധീകരിച്ചു. ആദ്യത്തെ ആധുനിക ജെറിയാട്രിക് ഹോസ്പിറ്റൽ സെർബിയയിലെ ബെൽഗ്രേഡിൽ 1881 ൽ ഡോക്ടർ ലാസ ലസാരെവിക് സ്ഥാപിച്ചു.
ജെറിയാട്രിക്സ് എന്ന പദം 1909-ൽ മൌണ്ട് സിനായി ഹോസ്പിറ്റൽ ഔട്ട്‌പേഷ്യന്റ് ഡിപ്പാർട്ട്‌മെന്റ് (ന്യൂയോർക്ക് സിറ്റി) മുൻ ചീഫും അമേരിക്കയിലെ ജെറിയാട്രിക്സിന്റെ പിതാവുമായ ഡോ. ഇഗ്നാറ്റ്സ് ലിയോ നാഷർ നിർദ്ദേശിച്ചു.
ഇന്ത്യ
ഇന്ത്യയിൽ, ജെറിയാട്രിക്സ് താരതമ്യേന പുതിയ സ്പെഷ്യാലിറ്റിയാണ്. എം‌ബി‌ബി‌എസിന്റെ (ബാച്ചിലർ ഓഫ് മെഡിസിൻ, ബാച്ചിലർ ഓഫ് സർജറി) 5.5 വർഷത്തെ ബിരുദ പരിശീലനം പൂർത്തിയാക്കിയതിന് ശേഷം ജെറിയാട്രിക്സിൽ മൂന്ന് വർഷത്തെ പോസ്റ്റ് ഗ്രാജുവേറ്റ് റെസിഡൻസി (എംഡി) പരിശീലനത്തിൽ ചേരാം. നിർഭാഗ്യവശാൽ, ഇന്ത്യയിൽ എട്ട് പ്രധാന സ്ഥാപനങ്ങൾ മാത്രമാണ് ജെറിയാട്രിക് മെഡിസിനിലും തുടർന്നുള്ള പരിശീലനത്തിലും എംഡി നൽകുന്നത്. ചില സ്ഥാപനങ്ങളിലെ പരിശീലനം ജെറിയാട്രിക് മെഡിസിൻ ഡിപ്പാർട്ട്മെന്റിൽ എക്സ്ക്ലൂസീവ് ആണ്, എന്നാൽ ചില സ്ഥാപനങ്ങളിൽ ഇന്റേണൽ മെഡിസിൻ, സബ് സ്പെഷ്യാലിറ്റികൾ എന്നിവയിൽ 2 വർഷത്തെ പരിശീലനത്തെ തുടർന്ന് ജെറിയാട്രിക് മെഡിസിനിൽ ഒരു വർഷത്തെ പ്രത്യേക പരിശീലനം നൽകുന്നു.
എത്തിക്കൽ, മെഡിക്കോലീഗൽ പ്രശ്നങ്ങൾ
പ്രായമായവർക്ക് ചിലപ്പോൾ സ്വയം തീരുമാനമെടുക്കാൻ കഴിയില്ല.
വാർദ്ധക്യസഹജമായ രോഗികൾക്ക് ഉചിതമായതും ആവശ്യമായതുമായ സേവനങ്ങൾ നൽകുമ്പോൾ അവരുടെ സ്വകാര്യതയെ മാനിക്കണം. വസ്തുതകൾ മനസിലാക്കുന്നതിനും തീരുമാനങ്ങൾ എടുക്കുന്നതിനും രോഗിക്ക് നിയമപരമായ ഉത്തരവാദിത്തവും കഴിവും ഉണ്ടോ എന്ന് അവർ പരിഗണിക്കണം.
മുതിർന്നവരെ ശാരീരികമായും സാമ്പത്തികമായും, വൈകാരികമായും, ലൈംഗികമായുമെല്ലാം പീഡിപ്പിക്കുന്നത് എൽഡർ അബ്യൂസിന്റെ പരിധിയിൽ വരും. മതിയായ പരിശീലനം, സേവനങ്ങൾ, പിന്തുണ എന്നിവ ഇത്തരം സാഹചര്യങ്ങൾക്കുള്ള സാധ്യത കുറയ്ക്കും, അതേപോലെ ശരിയായ ശ്രദ്ധ നൽകുന്നത് പ്രശ്നങ്ങൾ തിരിച്ചറിയുന്നതിനും സഹായിക്കും. സ്വയം കാര്യങ്ങൾ ചെയ്യാൻ കഴിയാത്ത പ്രായമായ ആളുകളെ പരിപാലിക്കാൻ  നിയമപരമായ രക്ഷാകർതൃത്വം അല്ലെങ്കിൽ കൺസർവേറ്റർഷിപ്പ് ശുപാർശചെയ്യാം.
പുറം കണ്ണികൾ
വർഗ്ഗം:വാർദ്ധക്യം വർഗ്ഗം:ജെറിയാട്രിക്സ്
ഇന്ത്യൻ പസഫിക്
1970 ഫെബ്രുവരിമാസം തുടക്കം കുറിച്ച ഓസ്ട്രേലിയയിലെ ഒരു യാത്രാതീവണ്ടിയാണ് ഇന്ത്യൻ പസഫിക് (ആംഗലേയം:Indian Pacific). ഓസ്ട്രേലിയയുടെ ഇന്ത്യൻ മഹാസമുദ്രതീരത്തെ പെർത്തിൽ നിന്നും ഭൂഖണ്ഡത്തെ മുറിച്ച പസഫിക് തീരത്തെ സിഡ്നി വരെയാണ് ഈ തീവണ്ടിയുടെ സഞ്ചാരം. ലോകത്തിലെ ഏറ്റവും കൂടുതൽ ദൂരം 478 km നേർ രേഖയിലെ റയിൽപ്പാത ഈ സഞ്ചാരപാതയിലെ പ്രത്യേകതയാണ്. ഇത് ദക്ഷിണ ഓസ്ട്രേലിയയ്ക്കും പശ്ചിമ ഓസ്ട്രേലിയയ്ക്കും ഇടയിലെ നല്ലർബാർ പ്ലയിനിൽ സ്ഥിതിചെയ്യുന്നു.
അവലംബം
വർഗ്ഗം:നാമകരണം ചെയ്തിട്ടുള്ള യാത്രാതീവണ്ടികൾ
ഇലകോതൽ
ലഘുചിത്രം|ഇലകോതൽ (Pruning) ചെടികളുടെ തണ്ടും വേരും ആവശ്യാനുസരണം മുറിച്ച് മാറ്റൽ പ്രധാന പരിചരണമുറയാണ്.ചെടികൾ ശരിയായ ആകൃതിയിയിൽ വളരുക, കേട് വന്ന ഭാഗങ്ങൾ നീക്കം ചെയ്യുക, വളർച്ചയും ഉല്പാദവും വർദ്ധിപ്പിക്കുക, വലുപ്പം കുറച്ച് വിളവെടുപ്പ് സുഗമമാക്കുക, വൃക്ഷ തലപ്പിന് പ്രത്യേക രൂപം നൽകുക എന്നിവയാണ് ഇല കോതൽ കൊണ്ട്  ഉദ്ദേശിക്കുന്നത്. എല്ലാ സസ്യങ്ങൾക്കും കൊമ്പ് മുറിക്കൽ നന്നല്ല. കൊമ്പുകൾ മുറിച്ച് മാറ്റുമ്പോൾ ശക്തമായ പുതു മുകുളങ്ങളും പൂക്കളും കായ്കളും ഉണ്ടാകുന്നു. ചില കാലങ്ങളിൽ മരങ്ങളുടെയും കുറ്റിചെടികളുടെയും ഇലകളും കൊമ്പുകളും സ്വയം കൊഴിയുന്നതും ഒരു തരത്തിൽ കൊമ്പ് മുറിക്കലാണ്. ഓരോ ചെടിയ്ക്കും ഒരു തായ് തടിയും ശാഖകളും ഉപശാഖകളും ചെറു ചില്ലകളും ഉണ്ടാവും. ചില്ലകളിൽ പൂക്കളും കായ്കളും ഉണ്ടാവും. ചുരുക്കം ചില മരങ്ങളിൽ തായ് തടികളിലും ശാഖകളിലും പൂക്കളും കായ്കളും ഉണ്ടാകാം. ചെടികൾ മുകളിലേക്ക് വളരുംത്തോറും ശാഖകളും പൂക്കളും കായ്കകളും ഉണ്ടാകുന്നു. ചെടികൾ മുകളിലേക്ക് വളരുംത്തോറും ശാഖകളും ചില്ലകളും നേർത്ത് പൂക്കളും കായ്കകളും ചെറുതാകുന്നു. തീരെ നേർത്ത ശാഖകളിൽ ഇവയൊന്നും ഉണ്ടാകാറില്ല. അവ ചെടിക്ക് ഒരു ബാധ്യതയാണ്. എങ്കിലും അവ പ്രകാശ സംശ്ലേഷണത്തിൽ നല്ല പങ്ക് വഹിക്കുന്നു. തുടർന്ന് അവ ഉണങ്ങി നശിക്കുകയോ പൊഴിയുകയോ ചെയ്യുന്നു. ഉപയോഗമില്ലാത്ത ഇത്തരം ശാഖകൾ യഥാ സമയം മുറിച്ച് മാറ്റിയാൽ ചുവട്ടിൽ നിന്ന് കരുത്തേറിയ പുതു മുളകളും പൂക്കളും കായ്കളും ഉണ്ടാകുന്നു.
നിത്യ ഹരിത സസ്യങ്ങൾ രൂപ ഭംഗിയ്ക്ക് കൊമ്പ് മുറിക്കൽ ആവശ്യമാണ്. പൂമരങ്ങളുടെ കൊമ്പ് മുറിക്കൽ പൂക്കുന്നതിന് തടസമാകും. എന്നാൽ മാവ്, പേര, മാതളം, റംബുട്ടാൻ കൊമ്പ് മുറിക്കൽ പൂക്കാനും കായ്ക്കാനും നല്ലതാണ്. റബർ, ആൽ, നെല്ലി മുതലായ മരങ്ങളുടെ ഇലകൾ സ്വയം പൊഴിയുന്നതോടൊ പുതിയ ഇലകളും,പൂക്കളും ഉണ്ടാകാറുണ്ട്. ഇത്തരം മരങ്ങളുടെ കൊമ്പുകൾ മുറിക്കാറില്ല.
ചെടികളുടെ പ്രൂണിങ്ങിന് നല്ല പരിചയം വേണം. അലങ്കാര ചെടികളുടെ കൊമ്പുകൾ ആവശ്യാനുസരണം മുറിച്ച് മാറ്റാം. എങ്കിലും പനിനീർ ചെടികളുടെ കൊമ്പുകൾ ഏറെ കരുതലോടെ ചെയ്യണം. ചട്ടിയിലും തറയിലും വളരുന്ന പ്രായമായ ചെടികളുടെ കൊമ്പുകൾ മുറിച്ച് മാറ്റാം. ചെടികളുടെ വലിപ്പം കണക്കാക്കി മൂന്ന് രീതിയിൽ കൊമ്പ് മുറിക്കാം.
കടും വെട്ട് (Hard Pruning) : രണ്ട് മൂന്ന് വർഷത്തിൽ മാത്രം നടത്താവുന്ന രീതി. ചട്ടിയിലും തറയിലും വളരുന്ന ചെടികളുടെ മുഴുത്ത കമ്പുകൾ തറ നിരപ്പിൽ ഒട്ട് ഭാഗത്ത് നിന്ന് 15 സെ.മീ വരെ ഉയരത്തിൽ 45 ഡിഗ്രി ചരിച്ച് മുറിച്ച് മുറിപ്പാടുകളിൽ കുമിൾ നാശിനികൾ കുഴമ്പ് രൂപത്തിലാക്കി പുരട്ടണം. കൂട്ടത്തിൽ ഒന്നോ രണ്ടോ തുള്ളി കീടനാശിനി കൂടി ചേർത്താൽ തണ്ട് തുരപ്പൻ പുഴുക്കളെ ചെറുക്കാം.
കൊമ്പ് മുറിക്കൽ (Medium Pruning):  ചെടികളുടെ വലിപ്പം കണക്കാക്കി 15 സെ. മീ മുതൽ 45 സെ.മീ വരെ ഉയരമുളള കൊമ്പുകൾ മുറിച്ച് മാറ്റിയാൽ ഇടത്തരം വലുപ്പമുള്ള ധാരാളം പൂക്കൾ ലഭിക്കും. ഓഗസ്റ്റ്, സെപ്റ്റംമ്പർ മാസങ്ങളിൽ കൊമ്പ് മുറിക്കാം. തണ്ടുകൾ 45 ഡിഗ്രി ചരിച്ച് മുറിച്ച് മുറിപ്പാടുകളിൽ കുമിൾനാശിനികൾ കുഴമ്പ് രൂപത്തിൽ പുരട്ടണം. 45 ദിവസങ്ങൾക്കുള്ളിൽ പൂവിടുന്നു.
ലഘുവായ കൊമ്പ് മുറിക്കൽ (Light Pruning) : ചെടികളുടെ വലുപ്പം കണക്കാക്കി തറ നിരപ്പിൽ നിന്ന് 45 സെ. മീറ്ററിനു മുകളിൽ കൊമ്പുകൾ മുറിച്ച് മാറ്റുന്ന രീതിയാണിത്. മറ്റ് പരിചരണ മുറകളിൽ മാറ്റമില്ല.
തീരെ കരുത്ത് കുറഞ്ഞ ശോഷിച്ച കമ്പുകളിൽ പൂവുണ്ടാകുകയില്ല. അത്തരം കമ്പുകൾ ചെടിക്ക് ബാധ്യതയാണ്. അവയെ നീക്കം ചെയ്യുന്ന രീതിയാണ് ഉപരിതല വെട്ട് (Clipping) തണ്ടിൻ്റെ നീളം, മുറിക്കുന്ന കാലം, ഇനം, പൂക്കളുടെ നിറം എന്നിവ കണക്കാക്കി പൂവിടുന്ന സമയത്തിലും വ്യത്യാസമുണ്ടാകുന്നു. മുറിക്കുമ്പോൾ തണ്ടുകൾക്ക് ക്ഷതം സംഭവിച്ചാൽ അവ ഉണങ്ങി നശിക്കുന്നു. അതിനാൽ മൂർച്ചയേറിയ കത്രിക ഉപയോഗിച്ച് ഒറ്റ വെട്ടലിൽ മുറിച്ച് മാറ്റണം. മുറിപ്പാടുകളിൽ കൃമി, കീടനാശിനികൾ പുരട്ടണം. തുടർച്ചയായ മഴക്കാലങ്ങളിൽ കൊമ്പ് മുറിക്കൽ ഒഴിക്കണം.
ചിലയിനം വള്ളി ചെടികളുടെയും കൊമ്പ് മുറിക്കാറുണ്ട്. കേരളത്തിൽ വീട്ടുവളപ്പുകളിലും ഉയർന്ന പ്രദേശങ്ങളിലും മുന്തിരി, കിവി മുതലായ പഴച്ചെടികൾ കൗതുകത്തിന് വേണ്ടി വളർത്താറുണ്ട്. പന്തലിലും, കെട്ട്കമ്പികളിലും വളർത്തുന്ന ഈ ചെടികളുടെ ഇലകൾ കൊഴിഞ്ഞു തുടങ്ങുമ്പോൾ മുറിച്ച് നീക്കാവുന്നതാണ്. നവംബർ, ഡിസംബർ മാസങ്ങളിൽ പ്രധാന വള്ളികളും രണ്ട് മൂന്ന് പാർശ്വ വള്ളികളും നില നിർത്തി ബാക്കിയുള്ള നേർത്ത വള്ളികളും മുറിച്ച് മാറ്റണം. മുറിപ്പാടുകളിൽ കുമിൾനാശിനിയും കീടനാശിനികളും പുരട്ടണം. വർഗ്ഗം:ഉദ്യാനവി‍ജ്ഞാനം
പാണ്ഡവപുരം (ചലച്ചിത്രം)
1986-ൽ പുറത്തിറങ്ങിയ മലയാളം ചലച്ചിത്രമാണ് പാണ്ഡവപുരം, ജി എസ് പണിക്കരാണ് ഈ ചലച്ചിത്രം സംവിധാനം ചെയ്യുകയും നിർമ്മിക്കുകയും ചെയ്തത്. ജെയിംസ്, അപ്പു, ജമീല മാലിക്, മാസ്റ്റർ ദീപക് എന്നിവരാണ് ചിത്രത്തിലെ അഭിനേതാക്കൾ. സേതുവിന്റെ പാണ്ഡവപുരം എന്ന നോവലിനെ അടിസ്ഥാനമാക്കിയാണ് ഈ ചലച്ചിത്രം നിർമ്മിച്ചത്. സേതുവും ജി എസ് പണിക്കരും ചേർന്നാണ് സംഭാഷണം എഴുതിയത്.
ബാഹ്യ ലിങ്കുകൾ
വർഗ്ഗം:1980-കളിൽ പുറത്തിറങ്ങിയ മലയാളചലച്ചിത്രങ്ങൾ വർഗ്ഗം:1986-ൽ പുറത്തിറങ്ങിയ ചലച്ചിത്രങ്ങൾ
പൂക്കോട്ടൂർ
മലപ്പുറം ജില്ലയിൽ പൂക്കോട്ടൂർ ഗ്രാമ പഞ്ചായത്തിലെ പത്താം വാർഡ് ഉൾകൊള്ളുന്ന പ്രദേശമാണ് പൂക്കോട്ടൂർ.നാഷനൽ ഹൈവേ 213 ൽ പള്ളിപ്പടിക്കും പിലാക്കലിനുമിടയിലാണ് പൂക്കോട്ടൂർ സ്ഥിതി ചെയ്യുന്നത്.
പൊതു വിവരങ്ങൾ
പൂക്കോട്ടൂർ പോസ്റ്റ് ഓഫീസ്, കേരള ഗ്രാമീണ ബാങ്ക്, പൂക്കോട്ടൂർ സർവീസ് സഹകരണ ബാങ്ക്, ജി.എം.എൽ.പി.എസ്. പൂക്കോട്ടൂർ, മാവേലി സ്റ്റോർ എന്നിവ സ്ഥിതി ചെയ്യുന്നത് ഇവിടെയാണ്. കറുത്തേടത്ത് ബൈജുവാണ്‌ വാർഡ് മെമ്പർ.1921 ലെ പൂക്കോട്ടൂർ യുദ്ധം നടന്നത് ഈ പ്രദേശത്ത് വെച്ചാണ്.
സഹകരണ സംഘങ്ങൾ
വർഗ്ഗം:മലപ്പുറം ജില്ലയിലെ ഗ്രാമങ്ങൾ
റാസ് ദാഷെൻ
റാസ് ദാഷെൻ (Amharic: ራስ ዳሸን rās dāshn), എത്യോപ്യയിലെ ഏറ്റവും ഉയരമുള്ള പർവതവും ആഫ്രിക്കയിലെ പതിനാലാമത്തെ ഏറ്റവും ഉയർന്ന കൊടുമുടിയുമാണ്. ഈ പർവ്വതം റാസ് ഡെജെൻ എന്നും അറിയപ്പെടുന്നു. അംഹാര മേഖലയിലെ നോർത്ത് ഗോണ്ടാർ സോണിലെ സിമിയൻ മൗണ്ടൻസ് ദേശീയോദ്യാനത്തിൽ സ്ഥിതി ചെയ്യുന്ന ഇതിൻറെ ഉയരം 4,550 മീറ്റർ (14,930 അടി) ആണ്.
ജെയിംസ് മാംഗോൾഡ്
ജെയിംസ് അലൻ മാംഗോൾഡ് (ജനനം: ഡിസംബർ 16, 1963) ഒരു അമേരിക്കൻ ചലച്ചിത്ര പ്രവർത്തകനാണ്. ഹെവി (1995) എന്ന ചിത്രത്തിലൂടെ ചലച്ചിത്ര സംവിധായകനായി അരങ്ങേറ്റം കുറിച്ച അദ്ദേഹം, കോപ് ലാൻഡ് (1997), ഗേൾ, ഇന്ററപ്‌റ്റഡ് (1999), ഐഡന്റിറ്റി (2003), വാക്ക് ദ ലൈൻ (2005), 3:10 ടു യൂമ (2007), എക്‌സ്-മെൻ ഫ്രാഞ്ചൈസിയിലെ രണ്ട് വോൾവറിൻ സിനിമകളായ ദി വോൾവറിൻ (2013), മികച്ച തിരക്കഥയ്ക്കുള്ള അക്കാദമി അവാർഡ് നാമനിർദ്ദേശം നേടിയ ലോഗൻ (2017) എന്നീ ചിത്രങ്ങളിലൂടെയാണ് ചലച്ചിത്ര രംഗത്ത് കൂടുതൽ അറിയപ്പെടുന്നത്. തുടർന്ന് മികച്ച ചിത്രത്തിനുള്ള അക്കാദമി പുരസ്കാര നാമനിർദ്ദേശം നേടിയ ഫോർഡ് വി ഫെരാരി (2019) എന്ന സ്‌പോർട്‌സ് നാടകീയ  ചിത്രം സംവിധാനം ചെയ്‌ത അദ്ദേഹം ഇന്ത്യാന ജോൺസ് പരമ്പരയിലെ അഞ്ചാമത്തേതായ ഇന്ത്യാന ജോൺസ് ആൻഡ് ദി ഡയൽ ഓഫ് ഡെസ്റ്റിനി (2023) എന്ന ചിത്രത്തിൻറെ സംവിധാനവും സഹ-രചനയും നിർവ്വഹിച്ചു.
ആദ്യകാലജീവിതം
1963-ൽ ജൂത കലാകാരന്മാരായിരുന്ന റോബർട്ട് മാൻഗോൾഡിന്റെയും സിൽവിയ പ്ലിമാക് മാൻഗോൾഡിന്റെയും മകനായി ന്യൂയോർക്ക് നഗരത്തിലാണ് മാൻഗോൾഡ് ജനിച്ചത്. ഹഡ്സൺ വാലിയിൽ ബാല്യകാലം ചെലവഴിച്ച അദ്ദേഹം, വാഷിംഗ്ടൺവില്ലെ ഹൈസ്കൂളിൽ നിന്ന് ബിരുദം നേടി. കാലിഫോർണിയ ഇൻസ്റ്റിറ്റ്യൂട്ട് ഓഫ് ആർട്‌സ് ഫിലിം/വീഡിയോ പ്രോഗ്രാമിൽ പങ്കെടുത്ത അദ്ദേഹം അവിടെ അലക്‌സാണ്ടർ മക്കൻഡ്രിക്കിന്റെ കീഴിൽ പഠനം നടത്തി. മംഗോൾഡിന്റെ മൂന്നാം വർഷത്തിൽ, പതിവ് ചലച്ചിത്ര പഠനത്തോടൊപ്പം ഒരു നടനെന്ന നിലയിൽ കാൽആർട്സ് സ്കൂൾ ഓഫ് തിയേറ്ററിലും അദ്ധ്യയനം നടത്തണമെന്ന് മക്കെൻഡ്രിക്ക് അദ്ദേഹത്തോട് നിർദ്ദേശിച്ചു.